Akaun bank lebih RM39 juta dibeku untuk siasatan seleweng dana negara

PUTRAJAYA: Akaun bank berjumlah lebih RM39 juta termasuk milik bekas menteri kanan, dua ahli perniagaan bergelar ‘Tan Sri’  dan ahli keluarga mereka telah dibekukan, susulan siasatan penyelewengan dana negara berjumlah anggaran RM2.3 bilion.

Suruhanjaya Pencegahan Rasuah Malaysia (SPRM) dalam kenyataan hari ini memaklumkan pembekuan itu melibatkan 192 akaun bank, merangkumi 35 akaun syarikat dan 157 akaun individu.

Menurut kenyataan SPRM itu, suruhanjaya tersebut turut merakamkan kenyataan dua individu bergelar Tan Sri itu, selain membuat penggeledahan di kediaman serta premis berkaitan, melibatkan bekas menteri kanan dan ahli perniagaan pada Rabu lepas.

“Kesemua mereka telah diserahkan notis mengikut Seksyen 36 Akta SPRM 2009 dan Seksyen 44 Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001 (AMLATFPUAA 2001), bagi tindakan tersebut.

“Susulan itu beberapa dokumen berkaitan kes telah diperolehi,” menurut kenyataan SPRM itu, yang kini sedang giat memperoleh maklumat dalam siasatan berhubung dakwaan penyelewengan dana negara itu.

Pada 19 Mei lepas, seorang bekas menteri kanan dan seorang tokoh perniagaan bergelar Tan Sri, dilaporkan disiasat SPRM mengikut Akta SPRM 2009 dan AMLATFPUAA 2001 berhubung penyelewengan dana negara bernilai lebih RM 2.3 bilion.

Sumber berkata, siasatan itu kesinambungan dan lanjutan daripada pendedahan dokumen sulit oleh International Consortium of Investigative Journalists (ICIJ) berhubung transaksi yang disyaki berlaku di beberapa pusat kewangan luar pesisir.

Ketua Pesuruhjaya SPRM, Tan Sri Azam Baki pada hari sama dilaporkan sebagai berkata, siasatan bertumpu pada Seksyen 23 Akta SPRM 2009, berhubung kesalahan salah guna kuasa untuk mendapat suapan dan kesalahan pengubahan wang haram di bawah Seksyen 4 (1) AMLATFPUAA 2001. – BERNAMA


Kelucahan melampau dalam surau, boleh dipenjara sehingga dua tahun

KUALA LANGAT: Polis sedang menyiasat berhubung kejadian tular berkenaan dua lelaki melakukan perkara tidak senonoh di dalam surau yang dirakamkan baru-baru ini.

Ketua Polis Daerah Kuala Langat, Superintenden Ahmad Ridhwan Mohd Nor @ Saleh berkata, pihak polis Ibu Pejabat Polis Daerah (IPD) Kuala Langat mengesan video berdurasi satu minit 49 saat itu di media sosial.

Menurutnya, pihaknya menerima satu laporan polis pada Rabu jam 9.07 malam daripada seorang bilal di surau berkenaan berumur 54 tahun, mengatakan telah melihat rakaman CCTV terdapat dua lelaki tempatan melakukan aksi tersebut.

“Pihak polis juga sedang menjalankan siasatan bagi mengesan pelaku dalam rakaman CCTV terbabit.

“Kes disiasat di bawah Seksyen 377D Kanun Keseksaan iaitu melakukan perbuatan kelucahan melampau di tempat awam yang memperuntukkan hukuman penjara selama tempoh yang boleh sampai dua tahun,” katanya.

Pihak polis juga memohon kerjasama orang ramai yang mempunyai sebarang maklumat mengenai pelaku di dalam kes ini, tampil membantu siasatan dan berhubung dengan Pegawai Penyiasat, Inspektor Norhidayah Mohd di talian 017-4055363 / 03-31872222.

Author

Faridah Amiratul

View all posts

View all posts


Zii Jia, Aaron-Wooi Yik antara tercalon bagi Anugerah BWF 2022

KUALA LUMPUR: Juara dunia beregu lelaki Aaron Chia-Soh Wooi Yik dan pemain perseorangan nombor dua dunia, Lee Zii Jia adalah antara pemain yang dicalonkan untuk merebut Anugerah Pemain Terbaik Persekutuan Badminton Dunia (BWF) 2022.

BWF mengumumkan juara Olimpik dan dunia, Viktor Axelsen dari Denmark, juara dunia tahun lalu, Loh Kean Yew dari Singapura dan Zii Jia, selaku juara Asia 2022, adalah tiga calon untuk anugerah Pemain Lelaki Terbaik.

Kategori Anugerah Pemain Wanita Terbaik bakal menyaksikan persaingan antara pemain nombor dua dunia, An Se Young (Korea Selatan), juara dunia 2021 dan 2022, Akane Yamaguchi (Jepun) dan pemain nombor empat dunia, Tai Tzu Ying (Taiwan).

Bagi Anugerah Beregu Terbaik, Aaron-Wooi Yik, yang dinobatkan sebagai juara dunia pada Ogos lalu, terpaksa berdepan cabaran daripada juara dunia beregu wanita, Chen Qing Chen-Jia Yi Fan (China), juara dunia beregu campuran 202,1 Dechapol Puavaranukroh- Sapsiree Taerattanachai (Thailand) dan penyandang juara beregu campuran dunia,  Zheng Si Wei-Huang Ya Qiong (China).

Anugerah Pemain Paling Meningkat akan menyaksikan pertarungan empat penjuru antara wira Piala Thomas India, H.S.Prannoy, juara Terbuka Jepun, Jeong Na Eun-Kim Hye Jeong (Korea Selatan) dan juara empat kejohanan musim ini, Fajar Alfian-Muhammad Rian Ardianto (Indonesia).

Sementara itu,penyandang juara dunia dan Paralimpik dalam perseorangan lelaki kategori SU5 (cacat fizikal) Cheah Liek Hou adalah antara empat calon  untuk Anugerah Pemain Terbaik Para Lelaki.

Liek Hoou akan dicabar oleh tiga lagi pemain iaitu Daiki Kajiwara (Jepun), Pramod Bhagat (India) dan Lucas Mazur (Perancis).

Selain itu, Anugerah Beregu Para Terbaik menyaksikan pencalonan pemenang pingat perak kejohanan dunia (bekerusi roda), Muhammad Ikhwan Ramli-Noor Azwan Noorlan bersama lima lagi pasangan.

BWF juga mengumumkan pemain muda, Alex Lanier (Perancis), Kodai Naraoka (Jepun) dan Rehan Naufal Kusharjanto-Lisa Ayu Kusumawati (Indonesia) dicalonkan untuk Anugerah Pemain Paling Berpotensi Eddy Choong.

BWF memaklumkan majlis anugerah tersebut akan diadakan pada jamuan malam gala, 5 Dis ini sempena Kejohanan Jelajah Dunia Akhir BWF di Bangkok dari 7 hingga 11 Dis ini.

“Calon dipilih berdasarkan prestasi pada musim 2021/2022 dari 1 Nov 2021 hingga 31 Okt 2022 dan mengiktiraf pencapaian pemain elit dan para dalam lapan kategori.

“Dalam badminton Para, Suruhanjaya Anugerah BWF memberi kelonggaran khas untuk Kejohanan Dunia Para BWF 2022, yang berakhir pada 6 Nov lalu, untuk dimasukkan dalam senarai kejohanan yang layak,” menurut kenyataan BWF itu. – BERNAMA


Rumah terbakar gas meletup, 12 motosikal dihempap dinding

KUALA LUMPUR: Seorang lelaki melecur, manakala 12 motosikal rosak dalam kejadian kebakaran sebuah rumah di Apartment Desa Tun Razak, di sini, malam tadi.

Jurucakap Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata, pihaknya menerima panggilan kecemasan berhubung kejadian itu jam 10.59 malam tadi.

“Seramai 16 anggota bersama empat jentera dari Balai Bomba dan Penyelamat (BBP) Sungai Besi serta BBP Bandar Tun Razak dikejarkan ke lokasi kejadian.

“Sebaik tiba, kami dimaklumkan terdapat kebakaran di sebuah rumah tingkat 10 Blok 4 apartment berkenaan dipercayai berpunca akibat kebocoran gas yang menyebabkan berlaku letupan.

“Letupan terbabit turut membabitkan dua rumah yang terletak berhampiran,” katanya dalam kenyataan, hari ini.

Katanya, terdapat seorang mangsa iaitu lelaki berusia 32 tahun melecur kira-kira 30 peratus.

“Mangsa terbabit kemudian dihantar ke Pusat Perubatan Universiti Canselor Tuanku Muhriz dan dilaporkan berada di zon merah jabatan kecemasan hospital berkenaan.

“Terdapat 12 motosikal juga rosak akibat kebakaran itu kerana dihempap dinding dari bahagian dapur rumah berkenaan yang meletup runtuh sebelum jatuh dan mengenai motosikal di kawasan terbabit.

“Punca kebakaran masih dalam siasatan,” katanya. – Harian Metro

Author

Media Variasi

View all posts

View all posts


Beri rasuah RM7,000 tarik balik laporan polis, penjawat awam ditahan SPRM

KOTA KINABALU: Suruhanjaya Pencegahan Rasuah Malaysia (SPRM) Sabah menahan seorang penjawat awam di Sandakan hari ini kerana memberi wang rasuah kepada seorang pengadu sebagai dorongan untuk menarik balik satu laporan polis terhadapnya.

Menurut sumber, suspek lelaki beruusia 40-an bertugas di Beluran telah disiasat polis mengikut Seksyen 395 Kanun Keseksaan kerana terbabit dengan kes samun berkumpulan.

Suspek kemudian menawar serta memberikan wang RM7,000 kepada pengadu sebagai dorongan supaya laporan polis berkenaan ditarik balik pada pada 30 Oktober 2021.

Sementara itu, Pengarah SPRM Sabah Datuk S. Karunanithy, ketika dihubungi pemberita, mengesahkan penahanan suspek ketika hadir memberi keterangan di Pejabat SPRM Cawangan Sandakan hari ini dan kes disiasat mengikut Seksyen 16(b)(A) Akta SPRM 2009.

Katanya, suspek telah dibebaskan dengan jaminan SPRM sebanyak RM10,000 beserta deposit RM1,000 dengan seorang penjamin, dan dijadualkan dituduh di Mahkamah Khas Rasuah Sandakan dalam masa terdekat. – BERNAMA


Google Doodle beri penghormatan kepada Azah Aziz

KUALA LUMPUR: Hari ini Google Doodle memberi penghormatan hari lahir ke-94 kepada tokoh wartawan negara, Allahyarhamah Azah Aziz.

Azah Aziz atau nama sebenarnya Sharifah Azah Syed Mohammad Alsagoff/Norazah Abdul Aziz dilahirkan pada 21 Ogos 1928. Beliau kemudian berkahwin dengan Prof Diraja Dr Ungku Abdul Aziz Ungku Abdul Hamid.

Azah Aziz yang lebih mesra dikenali sebagai Mak Ungku telah menulis sejumlah artikel akhbar dan majalah selama 37 tahun. Selain itu, beliau juga mengarang lebih 10 buku termasuk jilid mengenai tekstil dan pakaian Melayu.

Dalam kenyataan Google hari ini, Azah Aziz mula memupuk minat dalam bidang penulisan dan sastera semasa bekerja sebagai setiausaha di Jabatan Pengajian Melayu, di bawah ketua jabatan Tan Sri Zainal Abidin Ahmad atau dikenali sebagai Pendeta Za’ba.

“Pada tahun 1957, tuah datang menemui Azah Aziz apabila beliau ditawarkan bekerja sebagai setiausaha kepada ketua pengarang Straits Times ketika itu, Leslie Hoffman, tiga bulan selepas ia memperkenalkan akhbar berbahasa Melayu pertamanya, Berita Harian.

“Beliau (Azah Aziz) kemudian memulakan kerjayanya sebagai wartawan apabila ditugaskan untuk menguruskan bahagian wanita, mengambil alih tugas yang asalnya dikendalikan ibunya, Azizah selama dua tahun,” menurut kenyataan itu.

Antara personaliti antarabangsa yang pernah ditemu ramah Azah Aziz ialah bekas perdana menteri India, Indira Gandhi, petinju Muhammad Ali & keluarganya serta angkasawan wanita pertama ke angkasa lepas, Valentina Nikolayeva-Tereshkova.

Selain itu, melalui syarikat penerbitannya sendiri iaitu Akaz, Azah Aziz menjadi antara wanita pertama di Malaysia menerbitkan buku puisi, permainan dan lagu untuk kanak-kanak antaranya Adik Comel, Ibu, Keluarga Kita, O! Bangau dan Burung Kenek Kenek.

Menjadi perintis dalam banyak perkara, Azah Aziz mengasaskan Persatuan Wartawan Wanita Malaysia (Pertama) dan menjadi presiden pertamanya dari 1971 hingga 1978 serta penasihat Pertama seterusnya.

Figura ini juga memperjuangkan hak persamaan gaji, cukai berasingan untuk isteri bekerja, pindaan keluarga Islam, seterusnya mengasaskan Pertubuhan Tindakan Wanita Islam (Pertiwi), iaitu organisasi bagi menangani kebajikan dan keperluan wanita dan kanak-kanak.

Ibu kepada bekas gabenor negara, Tan Sri Dr Zeti Akhtar Aziz ini juga merupakan ikon budaya negara atas usahanya dalam pemeliharaan budaya, tekstil dan pakaian tradisional Melayu sehingga beliau digelar Tokoh Budayawan Melayu.

Mempunyai pengetahuan mendalam tentang pakaian, perhiasan dan tekstil, Azah Aziz memberi syarahan dan memperkenalkan budaya Melayu kepada festival seni dan seminar antarabangsa serta menghabiskan sisa hidupnya memartabatkan adat Melayu agar terus berkembang maju di seluruh dunia.

Sumbangannya dalam bidang kewartawanan dan mempromosikan budaya diiktiraf Universiti Pendidikan Sultan Idris (UPSI) pada 2008, yang mana UPSI menganugerahkan beliau Ijazah Kehormat Doktor dalam bidang Seni dan Pendidikan.

Beliau turut dipilih sebagai Tokoh Wanita Johor (1992) & penerima Anugerah Wanita Cemerlang Avon-Tan Sri Fatimah 1994.

Azah Aziz meninggal dunia pada 9 Julai 2012 pada usia 84 tahun. – BERNAMA

TAGS: Azah Aziz, Mak Ungku, Tokoh Wartawan, wanita, budayawan, Melayu

FNM SHM SHM


Dua lelaki ditahan curi, jual penukar bermangkin ekzos

SHAH ALAM: Dua lelaki ditahan kerana disyaki terlibat sindiket mencuri dan menjual penukar bermangkin (Catalytic Converter) ekzos kereta yang menyasarkan pelbagai jenis kenderaan diletakkan di kawasan MRT dan LRT di sekitar Lembah Klang.

Ketua Polis Selangor, Datuk Hussein Omar Khan berkata, kedua-dua suspek berusia 30an hingga 40an itu ditahan di Petaling Jaya dan Jalan Ipoh, semalam.

Beliau berkata, berdasarkan siasatan dipercayai setiap penukar bermangkin dipotong daripada kenderaan diparkir sebelum komponennya diserahkan kepada ejen untuk dijual kepada pemborong dari pasaran luar negara yang memerlukan material di dalam ekzos iaitu platinum, palladium dan rhodium.

“Hasil soal siasat mendapati suspek mula mencuri komponen kenderaan kerana terdapat permintaan untuk mendapatkan keuntungan di pasaran luar negara.

“Anggaran komponen ini boleh dijual di pasaran luar negara antara RM500 dan RM2,500 setiap satu. Hasil tangkapan itu, polis berjaya menyelesaikan 15 kes kecurian komponen itu di sekitar Lembah Klang,” katanya pada sidang media Ibu Pejabat Polis Kontinjen Selangor, di sini hari ini.

Dalam serbuan itu, Hussein berkata polis merampas barang antaranya empat bilah gergaji besi, sepasang sarung tangan, dua buah jek kereta dan 45 batang penukar bermangkin ekzos.

Kesemua suspek direman selama empat hari sehingga Khamis ini untuk siasatan di bawah Seksyen 379A (1) Kanun Keseksaan. – BERNAMA


FIFA batal gantung AIFF, KL City jumpa ATK Mohun Bagan playoff antara zon Piala AFC

Oleh: WAHYUDIN AL-BALINGI

BIRO Majlis FIFA telah memutuskan untuk menarik balik penggantungan yang dikenakan ke atas Persekutuan Bola Sepak Seluruh India (AIFF) kerana pengaruh pihak ketiga.

Keputusan itu diambil selepas FIFA menerima pengesahan bahawa mandat jawatankuasa pentadbir yang ditubuhkan untuk mengambil alih kuasa Jawatankuasa Eksekutif AIFF telah ditamatkan dan pentadbiran AIFF telah memperoleh semula kawalan penuh ke atas urusan harian AIFF.

FIFA dan AFC akan terus memantau keadaan dan akan menyokong AIFF dalam mengatur pemilihannya tepat pada masanya.

Berita baiknya, Piala Dunia Wanita B-17 FIFA 2022™ yang dijadualkan berlangsung pada 11-30 Oktober 2022 akan diadakan di India seperti yang dirancang.

Manakala, kelab utama liga mereka ATK Mohun Bagan akan bertemu Kuala Lumpur City FC peringkat separuh akhir playoff antara Zon Piala AFC di Stadium Salt Lake pada 7 September depan.

Author

Media Variasi

View all posts

View all posts


Ahmad Zahid terima suapan untuk diri sendiri – TPR

SHAH ALAM: Pihak pendakwaan memberitahu Mahkamah Tinggi hari ini bahawa bekas Timbalan Perdana Menteri Datuk Seri Dr Ahmad Zahid Hamidi telah menerima suapan untuk dirinya sendiri.

Timbalan Pendakwa Raya (TPR) Abdul Malik Ayob berkata sumbangan yang diserahkan oleh pegawai Ultra Kirana Sdn Bhd (UKSB) kepada Ahmad Zahid adalah secara peribadi dan tidak pernah dibayar ke dalam akaun UMNO walaupun bayaran itu dikatakan untuk sumbangan politik.

“Walaupun pihak pembelaan berkata wang itu adalah sumbangan politik, ia tidak dibayar kepada parti politiknya.

“UKSB juga tidak pernah membayar wang itu ke dalam akaun UMNO atau menerima resit daripada pembayaran itu. Tertuduh juga tidak pernah menolak atau menyerahkan wang itu semula apabila wang itu diserahkan kepadanya,” kata Abdul Malik dalam hujahnya di akhir kes pendakwaan.

Beliau berkata keterangan daripada tiga saksi utama termasuk dua bekas Pengarah UKSB iaitu Harry Lee Vui Khiun dan Wan Quoris Shah Wan Abdul Ghani serta Pengurus Pentadbiran UKSB David Tan Siong Sun, yang merupakan saksi pendakwaan ke-15, ke-16 dan ke-17 adalah konsisten berhubung penyerahan wang itu kepada Ahmad Zahid.

“Harry Lee dan Wan Quoris Shah bersetuju ketika memberi keterangan bahawa tertuduh tidak pernah menyatakan jumlah wang yang akan disumbangkan, hanya tertuduh menyatakan bahawa sumbangan itu mesti dibuat secara tunai dan dalam mata wang dolar Singapura.

“Mereka juga bersetuju penghantaran wang itu dilakukan di Country Heights, Kajang atau Seri Satria, Putrajaya dan penyerahan dilakukan pada waktu malam selepas 10 malam. Mereka juga dapat menggambarkan kediaman peribadi atau rasmi tertuduh yang penghantaran dilakukan di kediaman itu,” katanya.

Sementara itu, TPR Zander Lim Wai Keong berhujah mengenai aduan pihak pembelaan bahawa pihak pendakwaan telah bertindak secara tidak adil, bias dan melakukan pendakwaan terpilih terhadap tertuduh.

“Persoalan yang perlu dipertimbangkan oleh mahkamah sama ada hak tertuduh terhadap perbicaraan yang adil telah dilanggar atau tidak,” katanya.

Beliau berkata Ahmad Zahid telah diwakili oleh pasukan peguam yang kompeten, diberi peluang menyoal balas saksi pendakwaan dan diberi peluang untuk membela diri semasa kes pendakwaan serta diberi masa yang mencukupi untuk memfailkan hujahan bertulis.

“Tertuduh juga diberi hak untuk mengemukakan pembelaan secara lisan pada penutup kes pendakwaan dan tanpa keraguan, kes ini dibicarakan di hadapan Yang Arif yang merupakan seorang yang adil dan saksama,” katanya.

Zander Lim juga berhujah bahawa tidak ada pelanggaran hak beliau di bawah Perkara 8(1) Perlembagaan Persekutuan.

“Pertuduhan yang dihadapi tertuduh tidak bersifat diskriminasi, tertuduh diberikan hak prosedur yang sama untuk pelepasan dan pembelaan sama seperti tertuduh lain dalam perbicaraan jenayah tanpa diskriminasi.

“Tertuduh berhak mengemukakan semua pembelaan termasuk memeriksa saksi-saksi pendakwaan,” tambah beliau.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahmad Zahid didakwa mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 daripada UKSB yang mempunyai kaitan dengan tugas rasmi beliau.

Bekas Timbalan Perdana Menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Pendakwaan akan menyambung hujahan di hadapan Hakim Datuk Mohd Yazid Mustafa esok. – BERNAMA


Pemanis bukan gula tidak bantu kurangkan lemak badan – WHO

WASHINGTON: Pemanis bukan gula (NSS) tidak memberikan sebarang faedah jangka panjang untuk orang dewasa atau kanak-kanak yang ingin mengurangkan lemak badan, menurut Pertubuhan Kesihatan Sedunia (WHO) dalam garis panduan baharu yang dikeluarkan pada Isnin.

WHO mencadangkan orang ramai mengelak daripada menggunakan NSS untuk mengawal berat badan atau mengurangkan risiko penyakit tidak berjangkit, lapor United Press International (UPI).

Penggunaan pemanis bukan gula dengan tujuan menurunkan berat badan juga boleh meningkatkan risiko diabetes tahap 2, penyakit kardiovaskular dan kematian pada orang dewasa.

Syor WHO itu terpakai kepada semua kecuali orang dewasa yang sudah menghidap diabetes. Garis panduan itu juga merangkumi kebanyakan pengganti gula termasuk aspartam, stevia dan derivatif stevia.

“Menggantikan gula dengan NSS tidak membantu mengawal berat badan dalam jangka panjang. Orang ramai perlu mempertimbangkan cara lain untuk mengurangkan pengambilan gula, seperti mengambil makanan dengan gula semula jadi, seperti buah-buahan atau makanan dan minuman tanpa gula.

“NSS bukanlah faktor pemakanan yang penting dan tidak mempunyai nilai pemakanan. Orang ramai perlu mengurangkan kemanisan diet sama sekali, bermula pada awal kehidupan, untuk meningkatkan kesihatan mereka,” kata Pengarah WHO untuk Pemakanan dan Keselamatan Makanan Francesco Branca dalam satu kenyataan.

Cadangan itu ketika ini dinilai sebagai sebagai bersyarat dan tidak terpakai  kepada produk seperti ubat gigi dan krim kulit.

WHO sedang mengeluarkan satu siri garis panduan dan cadangan pemakanan untuk mengurangkan peningkatan penyakit tidak berjangkit di seluruh dunia.

Kajian 2019 oleh penyelidik Jerman mendapati hanya bukti lemah menunjukkan pemanis tanpa kalori memberikan manfaat kepada kanak-kanak atau orang dewasa yang ingin menurunkan berat badan. – BERNAMA


KJ bersedia selesaikan masalah penduduk Sungai Buloh

CYBERJAYA: Setelah memegang tiga penggal sebagai Ahli Parlimen Rembau, Menteri Kesihatan, Khairy Jamaluddin menegaskan beliau bersedia menggalas tanggungjawab menyelesaikan masalah penduduk di Sungai Buloh.

Beliau sebagai Calon BN Parlimen Sungai Buloh bagi Pilihan Raya Umum ke-15 (PRU15) berkongsikan sebab beliau bertanding di kawasan itu, melalui video di Instagramnya hari ini.

Menurutnya, Rembau merupakan kawasan yang terdiri daripada kampung dan pinggiran bandar, serta beliau telah membuat yang terbaik sebagai wakil rakyat untuk membangunkan Rembau.

“Jadi setelah saya jaga kawasan kampung selama tiga penggal, saya bersedia untuk cabaran baru, saya ingin datang ke bandar, berjuang untuk anda dan berjuang untuk kawasan bandar.

“Sungai Buloh adalah kawasan yang memerlukan tawaran baru untuk menyelesaikan isu-isu yang dihadapi orang bandar.

“Demografi Sungai Buloh hampir mirip dengan komposisi kaum seluruh Malaysia, ini benar-benar kerusi Malaysia dan saya sentiasa bercita-cita untuk menjadi pemimpin untuk semua rakyat Malaysia,” ujarnya.

Jelasnya, perjuangannya adalah untuk semua, tidak kira kaum, agama atau latar belakang, bagi menjaga dan membantu semua yang memerlukannya seperti mana usaha kerajaan memberi vaksin untuk menyelamatkan semua penduduk Malaysia dari COVID-19.

Tambahnya, sekarang Malaysia sudah mencapai 77 peratus kadar urbanisasi, dan beliau tahu di kebanyakan kawasan bandar, BN tidak menjadi pilihan pengundi.

Justeru, beliau melihat cabaran ini sebagai satu langkah mengubah BN ke arah yang lebih baik dengan berani menawarkan khidmat mereka di kawasan bandar.

“Kita tidak boleh sekadar menjadi wakil luar bandar Malaysia, kita perlu mewakili seluruh Malaysia dan berani menawarkan perkhidmatan di bandar.

“Bila kita mewakili orang bandar, polisi kita juga akan lebih mengambil kira isu yang dihadapi oleh majoriti rakyat Malaysia iaitu penduduk kawasan-kawasan bandar.

“Ini bukan menidakkan pembangunan di kawasan luar bandar atau pedalaman, itu tetap sangat penting. Tetapi jangan kita anggap semua yang duduk di bandar ini senang, kehidupan di bandar mencabar.

“Dengan isu-isu seperti kos sara hidup, kos perumahan, akses ke klinik kesihatan, kesesakan trafik, pengangkutan awam, banjir kilat isu alam sekitar, dan macam-macam lagi yang saya akan memberi cadangan penyelesaian dalam Manifesto Sungai Buloh beberapa hari lagi nanti,” katanya lagi.

Beliau berharap untuk dapat berjumpa rakyat di Sungai Buloh semasa kempen nanti bagi memberi beliau peluang membawa suara mereka dan bekerja keras untuk mereka dengan jelas dan lantang ke Parlimen seperti mana yang dibuatnya untuk orang Rembau.

Author

Faridah Amiratul

View all posts

View all posts


Baik buruk kepantasan maklumat di hujung jari

Oleh: FATTAH RAZZAQ

KUALA LUMPUR: Kesedaran terhadap konsumerisme dalam kalangan masyarakat di negara ini merupakan suatu tanda aras penentu kepada kebijaksanaan pengguna untuk menggunakan hak mereka untuk berbelanja atau menggunakan perkhidmatan yang tersedia.

Pensyarah Kanan di Fakulti Bahasa Moden dan Komunikasi, Universiti Putra Malaysia (UPM), Ts. Dr. Syed Agil Alsagoff berkata, kemajuan pesat teknologi komunikasi maklumat kini memaparkan lebih banyak dagangan perniagaan terbuka yang boleh menyebabkan lebih banyak implikasi terhadap hak pengguna dan peraturan dagangan yang boleh mencetuskan konflik kepada pengguna sekiranya tidak dapat ditangani dengan baik.

Beliau berkata, mengambil kira, kajian oleh Mohd Azrul Mohamad Salleh dari Universiti Kebangsaan Malaysia Tahun 2016 mendapati bahawa pembangunan sistem atau aplikasi secara dalam talian mendorong kepada anjakan paradigma yang memberi impak kepada kehidupan harian masyarakat dalam memproses, berkongsi dan penyebaran maklumat.

Selain itu kata beliau, menurut Mohd Azrul, pembangunan teknologi ini akan menjana lagi pembentukan sebuah masyarakat abad ke 21 yang baharu iaitu masyarakat digital atau masyarakat jaringan.

“Justeru, literasi konsumerisme dalam kalangan pengguna harus dipergiatkan bagi memastikan perkara-perkara yang tidak diingini seperti penipuan, pencerobohan hak pengguna dan sebagainya tidak berlaku, lebih-lebih lagi mendepani arus kemodenan dan kepantasan maklumat di hujung jari.

“Ancaman jenayah siber ini menjadi ancaman utama negara di mana perangkaan menunjukkan dari Januari hingga April tahun 2020 berlaku peningkatan jenayah siber yang tinggi dan bilangannya mencecah 3,510 kes,” katanya.

Syed Agil menambah, Jabatan Siasatan Jenayah Komersial Bukit Aman telah melaporkan menerima lebih 800 laporan polis berkaitan dengan penipuan penjualan topeng muka secara atas talian dari Januari hingga September tahun ini melibatkan kerugian lebih RM5.5 juta.

Sementara itu ujar beliau, kes jenayah siber 2021 meningkat lebih 99 peratus berbanding tahun 2020 dan 2019 dan modus operandi sindiket ini menggunakan Instagram, Twitter dan Facebook untuk menipu mangsa.

“Isunya di sini, sejauh mana pengguna aplikasi media sosial di Malaysia memiliki pengetahuan, kesedaran dan kefahaman terhadap wujudnya suatu mekanisme kawalan oleh pihak ketiga yang boleh menganggu keselamatan dan privasi pengguna.

“Adakah pengguna menyedari perkongsian data dalam media sosial juga memungkinkan ada pihak ketiga memerhati atau mengawasi gerak-geri seseorang pengguna tersebut?

“Sejauh mana pengguna memahami isu pengawasan melalui aplikasi media sosial ini membawa kesan yang positif dan negatif dalam kehidupan harian, lebih-lebih lagi memberi pengaruh kepada proses pembuatan keputusan ke atas pembelian barangan atau perkhidmatan?” katanya.

Syed Agil berpendapat, suatu kajian secara komprehensif mengupas dan mendedahkan tahap dan pengaruh literasi pengguna dalam pembuatan keputusan berhubung dengan isu-isu kepenggunaan mereka seharian.

Jelas beliau, kajian juga perlu dibuat bagaimana sistem pengawasan pengguna dapat membantu para pengguna membuat penilaian sebelum sesuatu keputusan dibuat yang akan memberikan manfaat kepada mereka atau sebaliknya.

“Kesedaran konsumerisme atau kepenggunaan ini bukan sahaja terhad kepada keprihatinan pengguna untuk menggunakan hak-hak mereka apabila mengguna atau berbelanja barangan atau perkhidmatan di media sosial tetapi ia menjurus kepada pelaksanaan mekanisme pengawal seliaan kendiri dalam kalangan pengguna.

“Sistem Pengawalan Kendiri merupakan suatu kaedah bagaimana pengguna menggunakan hak mereka untuk membuat pemeriksaan dan penelitian ke atas sebarang barangan atau perkhidmatan yang ditawarkan kepada mereka menerusi medium sesuatu media.

“Menurut kajian yang dibuat oleh Prof Johannes Klinglmayr dari Austria Tahun 2016 juga mendapati bahawa gaya membuat keputusan berdasarkan pengawal seliaan kendiri ini mendorong pengguna untuk membuat keputusan berdasarkan pemerhatian dan pemeriksaan teliti ke atas barangan atau perkhidmatan sebelum suatu keputusan dibuat oleh seseorang pengguna berkenaan,” katanya.

Author

Media Variasi

View all posts

View all posts


LZS nafi kerjasama bina rumah asnaf dengan seorang wanita

SHAH ALAM: Lembaga Zakat Selangor (LZS) menafikan sebarang kerjasama pembinaan rumah asnaf di negeri itu dengan sebuah syarikat milik seorang wanita.

LZS menerusi hantaran dalam Facebook rasminya memaklumkan, pihaknya tidak pernah melantik syarikat berkenaan sebagai panel kontraktor bagi membina rumah asnaf di Selangor dan pelantikan kontraktor itu perlu melalui proses pemilihan yang ketat serta mendapat kelulusan jawatankuasa khas.

“LZS amat kesal dengan tindakan wanita itu yang menyebarkan maklumat tidak benar sehingga menimbulkan kekeliruan masyarakat. Sehubungan itu, orang ramai dinasihatkan untuk merujuk LZS bagi mendapatkan maklumat tepat,” menurut hantaran itu.

Terdahulu, seorang wanita yang menggelar dirinya ‘Dato’ Seri’ mendakwa bahawa syarikat miliknya menjalankan kerjasama dengan LZS bagi tujuan pembinaan rumah asnaf menerusi sebuah video berdurasi 2 minit 56 saat yang tular dalam laman sosial. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Saksi kali pertama lihat gambar lucah didakwa dihantar pengadu kepada Ebit Lew

TENOM: Seorang saksi kes pendakwah terkenal, Ebit Irawan Ibrahim Lew atau Ebit Lew memberitahu Mahkamah Majistret di sini bahawa beliau hari ini buat kali pertama melihat gambar lucah yang didakwa dihantar oleh pengadu kepada Ebit Lew.

Presiden pertubuhan bukan kerajaan Multiracial Reverted Muslims (MRM), Firdaus Wong Wai Hung, saksi ketiga perbicaraan itu, bagaimanapun berkata, beliau tidak pasti sekiranya gambar lucah berkenaan adalah milik pengadu.

Timbalan Pendakwa Raya, Zahida Zakaria dalam pemeriksaan semula, bertanya kepada Wong sekiranya pengadu ada memberitahu telah menghantar gambar lucah kepada Ebit Lew semasa kali pertama Wong dan pengadu bertemu pada 7 Ogos 2021.

“Tidak ada kerana (pengadu) memang tidak pernah memberitahu kepada saya dan saya juga tidak bertanya kepada (pengadu), dan ini kali pertama saya melihat (gambar lucah itu) dan saya pun tidak boleh pastikan adakah itu gambar lucah (pengadu) atau orang lain,” katanya.

Dalam pemeriksaan balas, peguam Ebit Lew, Ram Singh, Wong memberitahu bahawa beliau tidak tahu pengadu telah menghantar gambar lucah kepada tertuduh melalui sebuah telefon bimbit.

Wong juga berkata beliau tidak pasti sekiranya pengadu ada menyatakan dalam laporannya bahawa pengadu telah berkomunikasi dengan anak guam peguam itu sejak Mac hingga Julai 2021.

Ram:Adakah anda bertanya kepadanya sama ada benar dia telah berkomunikasi dengan anak guam saya dari Mac 2021, mengapa dia membuat laporan polis beberapa bulan kemudian iaitu pada 7 Ogos 2021?

Wong: Tidak ada.

Lew, 37, berdepan 11 pertuduhan antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun tahun lepas.

Pertuduhan mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan di hadapan Majistret Nur Asyraf Zolhani bersambung esok. – BERNAMA


Bintang tenis sensasi Roger Federer umum bersara

ANKARA: Pemain legenda Switzerland Roger Federer yang juga juara Grand Slam 20 kali, pada Khamis mengumumkan beliau akan bersara daripada arena tenis profesional.

“Piala Laver minggu depan di London akan menjadi acara ATP terakhir saya. Sudah pasti saya tetap akan bermain tenis, tetapi bukan di Grand Slam atau jelajah.

“Saya kini berusia 41 tahun. Selama 24 tahun saya sudah bermain lebih 1,500 perlawanan. Tenis  merealisasikan banyak impian saya yang tidak pernah saya impikan, dan kini saya sedar sudah tiba masa untuk menamatkan kerjaya saya,” katanya menerusi Twitter.

Federer berkata sejak tiga tahu lalu beliau sering mengalami masalah lutut.

“Saya telah berusaha keras untuk bangkit kembali. Tetapi saya akur terhadap kemampuan badan saya…,” katanya.

Memulakan kerjaya dalam arena tenis profesional pada 1998 dan sejak itu Federer mengukuhkan kedudukannya sebagai antara pemain unggul sepanjang zaman.

Ikon Switzerland itu juga memegang rekod merangkul paling banyak gelaran Wimbledon dengan lapan kejuaraan.

“Ini satu keputusan yang pahit, kerana saya akan merindui apa yang saya telah saya lalui sepanjang perlawanan yang disertai. Tetapi pada masa yang sama, banyak juga yang perlu diraikan.

“Akhirnya, kepada sukan tenis: Saya sayang dan tidak akan meninggalkan sukan ini,” katanya. – BERNAMA


Jumlah mangsa banjir di Perak meningkat, Terengganu dan Kelantan terus menurun

KUALA LUMPUR: Jumlah mangsa banjir di Perak meningkat manakala di Terengganu dan Kelantan terus menurun sementara di Pahang dan Johor tidak berubah setakat malam tadi.

Di PERAK, mangsa banjir di Bagan Datuk dan Hilir Perak meningkat kepada 41 orang daripada 15 keluarga berbanding 26 orang daripada 12 keluarga petang Khamis.

Jurucakap Sekretariat Jawatankuasa Pengurusan Bencana Negeri (JPBN) berkata, Pusat Pemindahan Sementara (PPS) Dewan Sekolah Menengah Kebangsaan (SMK) Abd Rahman Talib (SMART) dibuka pada 7 malam Khamis bagi menempatkan 15 mangsa daripada tiga keluarga dari Kampung Batu 7 Changkat Jong, Hilir Perak.

PPS Sekolah Kebangsaan (SK) Sungai Tiang Darat di Bagan Datuk pula masih kekal menempatkan 26 orang daripada 12 keluarga manakala paras air Sungai Bidor di Changkat Jong, Hilir Perak turut meningkat melepasi paras amaran iaitu 3.27 meter ketika ini dan hujan di kebanyakan kawasan.

Di TERENGGANU, jumlah mangsa banjir yang dipindahkan ke PPS terus menunjukkan penurunan angka kepada 27,396 orang berbanding 33,942 orang pada petang Rabu.

Sekretariat JPBN dalam kenyataan memaklumkan sebanyak 7,257 keluarga masih berlindung di 192 PPS di kesemua lapan daerah membabitkan Kemaman, Besut, Dungun, Hulu Terengganu, Setiu, Kuala Nerus, Kuala Terengganu serta Marang.

Di KELANTAN, seramai 24,690 orang mangsa banjir daripada 7,709 keluarga berlindung di 75 PPS malam tadi, berbanding 25,755 orang daripada 8,015 keluarga petangnya .

JPBN memaklumkan kesemua mangsa ditempatkan di PPS di sembilan jajahan membabitkan Pasir Mas, Tanah Merah, Kuala Krai, Pasir Puteh, Kota Bharu, Bachok, dan Tumpat, Jeli dan Machang.

Di PAHANG, Sekretariat JPBN memaklumkan mangsa banjir malam tadi masih kekal seperti petangnya iaitu 23 orang daripada enam  keluarga yang ditempatkan di PPS SK Sungai Ular.

Jabatan Pengairan dan Saliran (JPS) pula melaporkan paras air Sungai Keratong, Rompin dan Sungai Pahang di Lubuk Paku, Maran serta Paloh Hinai, Pekan sudah melepasi tahap amaran.

Di JOHOR, jumlah mangsa banjir yang masih ditempatkan di dua PPS di Segamat kekal  46 orang sama seperti dicatatkan petang Khamis.

Menurut JPBN dalam kenyataan, seramai 34 orang masih ditempatkan di Balai Raya Kampung Batu Badak manakala 12 mangsa yang lain di Dewan Komuniti Kampung Tasek.

“Kesemua mangsa daripada 14 keluarga itu adalah penduduk dari Kampung Seberang Batu Badak dan Kampung Batu 5 Segamat,” katanya. -BERNAMA


Menteri agama diselar ‘pro’ pelaku seksual

KUALA LUMPUR : Menteri agama Idris Ahmad diselar kerana kenyataannya bahawa seorang pelakon remaja tidak patut mendedahkan aib pengalaman gangguan seksual oleh bapanya.

Bekas naib presiden MUDA, Thanussha Xavier menyindir PAS beriya pertahankan sangat lelaki yang membuat gangguan seksual terhadap anak sendiri.

“Masih ada yang nak undi PAS lagi ke?

“Kalau konsert, lantang mereka membantah, tapi gangguan seksual…,” sindirnya.

Pelakon 15 tahun itu baru-baru ini mendedahkan dakwaan gangguan seksual bapanya dalam siaran di YouTube.

Idris Ahmad dilaporkan berkata pelakon itu sewajarnya menutup aib sendiri dan tidak mendedahkan perkara itu pada orang ramai.

Katanya remaja itu sewajarnya membuat laporan polis bagi membolehkan dirinya mendapat pembelaan undang-undang dan dilindungi daripada ancaman.

“Sepatutnya kita dalam Islam, dia lebih pentingkan kepada menutup aib sendiri. Sepatutnya gangguan seperti itu tak perlu didedahkan pada orang ramai,” beliau dipetik sebagai berkata selepas merasmikan Konvensyen Penguatkuasa Agama dan Pendakwa Syarie di Bangi, semalam.

Dalam pada itu, dua Ahli Parlimen wanita tidak bersetuju dengan kenyataannya mengulas mengenai pendedahan pelakon itu.

Ahli Parlimen Batu Kawan, Kasthuri Patto berkata, Idris tidak wajar membuat kenyataan sedemikian yang boleh menjejaskan moral mangsa gangguan seksual, sekali gus menampakkan diri seolah-olah memandang ringan isu yang sedang tular.

“Apabila anda berada di kedudukan berkuasa meremehkan isu besar seumpama itu yang melanda kanak-kanak, ia menghantar mesej yang salah kepada pemangsa (seksual) dan menghampakan mangsa daripada bersuara.

“Idris sebagai orang beragama sepatutnya mengutuk kejadian itu. Mangsa juga mempunyai hak untuk bercakap mengenai kejadian yang menimpanya. Menerusi tindakannya itu akan membuka jalan bagi mereka yang pernah mengalami kejadian sama untuk bersuara,” katanya.

Sementara itu, Ahli Parlimen Segambut, Hannah Yeoh berkata, kenyataan Idris itu mencerminkan sikap dan pemikiran mereka yang selalu menghalang mangsa untuk tampil membuat pendedahan.

Tindakan Idris yang hanya menasihatkan mangsa untuk membuat laporan polis menunjukkan Idris tidak memahami penderitaan yang dialami Puteri Balqis yang menjadi mangsa gangguan seksual oleh bapanya seperti yang didakwa.

“Menteri ini benar-benar perlu menjalani latihan bagaimana untuk lebih empati,” katanya.

Menteri Pembangunan Wanita, Keluarga dan Masyarakat Rina Harun kelmarin dilaporkan bersedia memanggil pelakon terbabit jika ada laporan dibuat.

Ketua Polis Kuala Lumpur Azmi Abu Kassim berkata bapa pelakon itu membuat laporan polis balas bagi menafikan dakwaan berkenaan di Balai Polis Bandar Baharu, Kedah.

Author

Tun Puteh Wanti

View all posts

View all posts


Bekalan telur ayam: KPDNHEP jamin mencukupi, tiada kegiatan sorok

NILAI: Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan telur ayam di seluruh negara mencukupi meskipun beberapa kawasan ketika ini mengalami kekurangan kuantiti.

Ketua Setiausaha KPDNHEP, Datuk Azman Mohd Yusof berkata, pihaknya sentiasa memantau bekalan telur ayam di pasaran selain turut bekerjasama dengan beberapa kementerian termasuk Kementerian Pertanian dan Industri Makanan (MAFI) berhubung perkara itu.

Beliau berkata, hasil pemantauan pihaknya turut mendapati tiada aduan diterima berhubung kes sorok bekalan telur ayam oleh mana-mana pihak khususnya peniaga setakat ini dan tindakan undang-undang akan dikenakan sekiranya wujud kegiatan terbabit.

“Saya ke beberapa negeri termasuk Melaka, Johor, Terengganu dan Langkawi. Memang ada sedikit isu tentang kuantiti tidak mencukupi tetapi bekalan ada. Ada yang saya lihat jualan sebelah pagi dah selesai, petang isi semula, ini menunjukkan kita masih ada bekalan yang baik.

“Malah, saya turut berhubung dengan Ketua Setiausaha MAFI dan pegawai kita hari ini ada perbincangan teknikal dengan beberapa kementerian bagi memastikan bekalan telur cukup untuk pasaran pengguna. Jadi, krisis secara menyeluruh dengan hampir semua bekalan terputus tidak berlaku,” katanya hari ini.

Beliau berkata demikian kepada pemberita selepas meninjau bekalan barangan makanan di sebuah pasar raya sempena pelaksanaan Skim Harga Maksimum Musim Perayaan (SHMMP) Deepavali selama seminggu hingga Rabu ini, di sini.

Dalam pada itu, Azman berkata, faktor kekurangan kuantiti bekalan telur ayam di kawasan tertentu kemungkinan berikutan masalah pembayaran, pengangkutan, logistik dan lokasi yang jauh menyebabkan penghantaran bekalan sedikit terganggu.

Beliau turut berharap mana-mana pemain industri bekerjasama dengan kerajaan dalam memastikan bekalan makanan khususnya barangan basah mencukupi di pasaran dengan harga berpatutan terutama menjelang Deepavali.

Dalam perkembangan lain, Azman berkata sejak Januari hingga September lepas, 708,230 premis diperiksa di seluruh negara dan 9,421 tindakan kes diambil melibatkan pelbagai kesalahan termasuk berkaitan bekalan, harga, antipencatutan, ketirisan, cetak rompak, barang tiruan, halal dan sewa beli dengan rampasan berjumlah RM93.86 juta.

Selain itu, menurutnya KPDNHEP turut melupuskan pelbagai barangan seperti pakaian, kasut, aksesori dan barangan elektronik membabitkan nilai keseluruhan RM 24.61 juta bagi tempoh sama.

Katanya, pelupusan barang rampasan itu melibatkan tindakan kes di bawah pelbagai kesalahan antaranya Akta Cap Dagangan 2019, Akta Perihal Dagangan 2011, Akta Jualan Langsung 1999, Akta Kawalan Bekalan 1961 dan Akta Pelindungan Pengguna 1999. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Maklum balas OKU penentu JKMPay diteruskan atau tidak

PUTRAJAYA: Keputusan sama ada program rintis pembayaran bantuan kebajikan tanpa tunai, JKMPay akan diteruskan atau tidak bergantung kepada kehendak Orang Kurang Upaya (OKU).

Menteri Pembangunan Wanita, Keluarga dan Masyarakat, Datuk Seri Nancy Shukri berkata, keputusan itu berdasarkan maklum balas daripada mereka yang terjejas oleh sistem yang sedia ada.

“Saya ucapkan terima kasih kepada Ahli Dewan Negara, Senator Datuk Ras Adiba Mohd Radzi yang mengetengahkan isu JKMPay ini.

“Beliau bawa isu ini bukan untuk diri sendiri tetapi mewakili keseluruhan OKU, kita amat memerlukan feedback daripada mereka yang terjejas.

“Theres no problem untuk meminda atau memperbaharui, kalau ia terbaik untuk mereka (OKU).

“Yang tahu sistem ini mudah atau sebaliknya adalah mereka sendiri because we are not the one yang gunakannya, jadi kita perlu mendengar apa mereka (OKU) mahu dan perlu,” katanya kepada pemberita pada Majlis Amanat YB Menteri Bersama KPWKM di sini.

Beliau berkata demikian mengulas kenyataan yang dibangkitkan semula oleh Ras Adiba dalam mesyuarat Kabinet semalam mengenai pelaksanaan JKMPay yang wajar dihentikan.

JKMPay adalah inisiatif ke arah pendigitalan dalam menyampaikan bantuan kepada OKU itu tidak langsung mendapatkan sebarang pandangan terlebih dahulu daripada komuniti itu sendiri.

Tambah Nancy, KPWKM telah pun menjalankan kajian dan hasilnya akan dibentangkan akhir bulan ini.

“Ini maksudnya balik kepada cash payment, dan saya telah bincang dengan pengurusan.

“Saya sudah dimaklumkan untuk membuat kajian dan tunggu laporan.

“Kita hendak lihat dari segi manfaat penggunaan tunai atau tidak.

“Ada yang setuju, ada yang tidak setuju lihat peratusan sama, jika lebih ramai tidak setuju, mungkin akan balik kepada tunai tetapi pertukaran sistem ini akan ambil masa,” katanya.

Author

Tun Puteh Wanti

View all posts

View all posts


SPRM berjaya bawa pulang lelaki terbabit siasatan kes 1MDB, SRC

PUTRAJAYA: Suruhanjaya Pencegahan Rasuah Malaysia (SPRM) berjaya membawa pulang seorang individu warga tempatan dari luar negara yang terlibat dalam siasatan kes 1Malaysia Development Bhd (1MDB) dan SRC International Sdn Bhd (SRC).

Menurut sumber, lelaki berkenaan yang sedang dalam siasatan SPRM kerana disyaki menerima wang hasil daripada penyelewengan dana 1MDB serta SRC, telah menghilangkan diri sejak 2018, dan dia tiba di Terminal 2, Lapangan Terbang Antarabangsa Kuala Lumpur (klia2) pada pukul 3.30 pagi dua hari lepas.

Sebaik tiba di klia2, lelaki itu dikatakan telah diberikan Notis Perintah untuk hadir ke ibu pejabat SPRM Putrajaya pada pukul 10 pagi hari yang sama (Rabu).

“Pegawai SPRM telah merakamkan keterangan beliau dan penggeledahan rumah telah dilakukan pada hari yang sama,” kata sumber itu.

Menurutnya hasil siasatan individu itu dipercayai telah menerima wang hasil penyelewengan dana 1MDB dan SRC melalui akaun bank syarikat yang dikenali sebagai Wright Shaw Limited, dan dia juga dipercayai telah menerima wang hasil daripada penyelewengan dana 1MDB melalui Yayasan Rakyat 1Malaysia (YR1M).

Sumber itu berkata, SPRM berjaya membawa pulang individu berkenaan hasil kerjasama dengan agensi penguat kuasa dari luar negara.

Sementara itu, Ketua Pesuruhjaya SPRM, Tan Sri Azam Baki mengesahkan perkara itu dan berkata SPRM sedang berusaha untuk membawa pulang beberapa lagi aset terkait 1MDB daripada beberapa individu yang terlibat di Singapura.

SPRM setakat ini berjaya mendapatkan kembali kira-kira 70 peratus aset 1MDB membabitkan jumlah kira-kira RM28.3 bilion. – BERNAMA


Ahmad Zahid saran umat Islam berhati-hati dengan varian baharu COVID-19

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi menyarankan umat Islam yang menyambut Aidilfitri di seluruh negara agar berhati-hati dengan varian baharu COVID-19 iaitu XBB1.16 atau Arcturus.

“Kita harus lebih berhati-hati kerana varian baharu ini kita tidak tahu kadar jangkitannya dan ia sangat terbuka serta cepat… Saya harap kita lebih berhati-hati sambil kita bergembira (menyambut Aidilfitri),” katanya kepada pemberita ketika meninjau jualan Aidilfitri di Jalan Tunku Abdul Rahman di sini, hari ini.

Beliau turut menasihati warga kota yang pulang ke kampung halaman supaya berhati-hati dan fokus ketika memandu bagi mengelakkan kejadian tidak diingini.

“Saya harap dengan tol percuma yang diumumkan Perdana Menteri (Datuk Seri Anwar Ibrahim), kita harus ambil peluang ini untuk pulang ke kampung bersilaturahim dengan ibu bapa dan kaum keluarga tetapi jangan dalam kegembiraan ini, kita leka di jalan raya.

“Nyawa lebih penting dan saya harap soal keselamatan jalan raya harus diberi keutamaan selain menjalin silaturahim,” katanya.

Tinjauan Bernama di Jalan Tunku Abdul Rahman mendapati ramai warga kota mengambil peluang jualan murah yang ditawarkan oleh peniaga pada hari terakhir Ramadan.

Ahmad Zahid turut meluangkan masa menyantuni warga kota serta beramah mesra sambil berswafoto bersama pengunjung dan peniaga. – BERNAMA


Tiada logo UMNO, DAP dalam kertas undi PRN – Ahmad Maslan

Ahli Parlimen Pontian itu berkata, hanya dua parti utama yang telah diputuskan akan bertanding pada PRN itu nanti, iaitu Barisan Nasional (BN) dan Pakatan Harapan (PH), bagi menentang Perikatan Nasional (PN).

“Saya hanya nak beri kefahaman kepada pengundi di luar sana bahawa tiada logo UMNO atau logo DAP dalam PRN ini, kerana kita bertanding itu berkumpulan dalam parti Kerajaan Perpaduan,” katanya kepada pemberita selepas melancarkan Dokumen Piawaian Pelaburan Mampan (SIS) di sini hari ini.

Ahmad sebelum ini dilaporkan meminta ahli UMNO mengundi calon DAP di kawasan masing-masing pada PRN akan datang, bagi mengukuhkan Kerajaan Perpaduan.

Enam negeri yang bakal mengadakan PRN adalah Kelantan, Terengganu, Kedah, Selangor, Negeri Sembilan dan Pulau Pinang. – BERNAMA


Hampir 200 pemandu lori berhimpun, mogok di Negeri Sembilan

SEREMBAN: Hampir 200 pemandu dan pengusaha lori di negeri ini hadir berhimpun sebagai tanda protes terhadap operasi penguatkuasaan berterusan terhadap mereka yang dilaksanakan Jabatan Pengangkutan Jalan (JPJ).

Difahamkan, kumpulan itu pada mulanya berhimpun di kawasan selepas Plaza Tol Senawang di sini dan kemudiannya menuju ke Pejabat JPJ Negeri Sembilan di Jalan Seremban-Tampin bagi penyerahan memorandum bantahan mereka.

Berdasarkan paparan foto yang tular di media sosial, antara bantahan dan tuntutan gang ‘pilot darat’ itu termasuklah meminta pihak berkuasa mengenakan saman kepada pihak kilang dalam isu berat berlebihan, menaikkan had berat dengan muatan (BDM) serta menghapuskan saman dimerit kepada pemandu.

Lapor Utusan, seorang pemandu lori, Norddin Sidek, 45, berkata, dia meminta supaya pihak JPJ bersikap lebih bertimbang rasa dalam isu tersebut.

“Pemandu lori bukan gaji besar, tetapi jika setiap bulan perlu membayar saman bagaimana mahu menyara keluarga, satu saman sahaja sudah RM350 sampai bila macam ini.

“Saya tidak boleh tahan, hari-hari ada operasi disasarkan kepada kami, lori kosong pun mereka tahan,” katanya.

Dalam pada itu, seorang lagi pemandu lori yang hanya mahu dikenali sebagai Kesavan pula berkata, pelaksanaan pemotongan mata dimerit kepada pemandu juga perlu dikaji semula.

“Pemandu lori tidak faham berkenaan sistem dimerit ini, kami sudah bayar saman tetapi mengapa pula masih potong mata dimerit kami, kita tahu jika mata dimerit ini dipotong lesen kami akan digantung, ibu begitu membebankan kami,” luahnya.

Sementara itu, Pengarah JPJ Negeri Sembilan, Hanif Yusabra Yusuf telah menerima sendiri memorandum daripada wakil pemandu-pemandu lori tersebut.

Jelas beliau, pihaknya mengambil maklum akan bantahan dan tuntutan yang disampaikan oleh pemandu-pemandu lori itu dan akan membawa perkara tersebut untuk diambil perhatian pihak atasan.

“Segala isu yang dibangkitkan ini adalah melibatkan dasar, saya akan sampaikannya kepada pihak ibu pejabat di Putrajaya hari ini juga.

“Saya percaya perkara ini di dalam pengetahuan pihak atasan dan menjadi isu nasional kerana pemandu-pemandu lori di beberapa buah negeri juga sudah mengadakan tindakan sama beberapa hari kebelakangan ini,” ujarnya.

Author

Diyana Rahip

View all posts

View all posts


PSG LGD terus cemerlang di bumi Arlington

PASUKAN gergasi China, PSG LGD mara ke peringkat akhir kejohanan besar pertama mereka tahun di Arlington selepas menumpaskan Team Spirit 2-0 awal pagi Ahad lalu.

Kemenangan ini juga membolehkan mereka meneruskan rekod kemenangan 100 peratus di peringkat ‘playoff’ antarabangsa sejak dari kejohanan Riyadh Masters.

Perlawanan yang diibaratkan pertembungan semula perlawanan akhir The International 10 itu telah menarik perhatian ribuan penyokong yang hadir.

Team Spirit diberikan harapan yang tinggi untuk menghalang kemaraan pasukan gergasi itu namun perkara sebaliknya yang berlaku.

Dalam peta yang bertama, PSG LGD hanya memerlukan 40 minit sahaja untuk menumbangkan juara dunia itu untuk mendahului perlawanan dengan mata 1-0.

Bersambung ke peta yang kedua, pasukan bimbingan Zhang Ning (Xiao8) menerima sedikit tentangan di awal permainan terutama di lorong tengah.

Cheng Jin Xiang (NothingToSay) telah diasak teruk oleh Alexander Khertek (TORONTOTOKYO) namun kegagalan Team Spirit untuk mengekang dua lagi pemain teras PSG LGD telah menyebabkan jaguh China itu mendominasi perlawanan di hujung permainan.

Selepas 49 minit perlawanan berlangsung, akhirnya TORONTOKYO dan rakan-rakan terpaksa akur dengan kecemerlangan yang ditunjukkan oleh lawan mereka.

Kemenangan bersih 2-0 ini memboleh PSG LGD mara ke perlawanan akhir manakala Team Spirit pula jatuh ke ‘lower bracket’ dan akan bertemu Team Aster yang sebelum itu berjaya menumbangkan pasukan OG.

Sumber: Sentrum.MY

Author

Media Variasi

View all posts

View all posts


Armel nafi fitnah jual emas terpakai

CHERAS: Pernah berdepan fitnah kerana menjual emas terpakai tidak mematahkan semangat pengusaha Kedai Emas Armel, Bandar Sri Permaisuri, di sini, untuk terus menawarkan produk termurah kepada semua termasuk kurang berkemampuan.

Pengurus Cawangan Emas Armel Bandar Sri Permaisuri, Muhammad Alif Hayqal Isha, percaya semua kedai emas memiliki cabaran masing-masing, namun Emas Armel satu-satunya perniagaan yang menyediakan harga emas paling murah dalam negara.

Katanya, kekuatan Emas Armel adalah emas termurah pada harga RM239 satu gram termasuk caj upah, rekaan klasik yang sukar didapati di mana-mana, berubah-ubah mengikut citarasa pelanggan dan mempunyai kilang penghasilan rekaan emas khas di Seksyen 11, Shah Alam.

Tidak mempedulikan kata-kata negatif, pihak Emas Armel terus menangani persepsi yang bermula pada awal tahun, dengan memberi kesedaran kepada orang awam tentang Emas Armel di pelbagai platform media sosial.

“Ada yang mengatakan Emas Armel jual emas ‘preloved’, ‘second hand’, terpakai, sebab itu murah sangat tetapi selepas kita ‘blast’ di Facebook, pelanggan dah faham.

“Saya percaya pesaing lain tidak begitu runsing dengan persaingan harga kerana masing-masing ada strategi sendiri, ada yang banyak rangkaian, ada yang menempatkan kedai mereka di pusat beli belah,” katanya.

Terdahulu, beliau menghadiri Majlis Perasmian Kedai Emas Armel Cawangan Ke-3 disempurnakan oleh Pengarah dan Ketua Pegawai Eksekutif Pencil Pictures & Records Sdn Bhd, Datuk Normashayu Puteh, di sini.

Cawangan pertama Kedai Emas Armel adalah di Jalan Plumbum P/7, Seksyen 7, yang dibuka pada 11 November 2021, diikuti cawangan kedua di Johor Bharu.

Muhammad Alif Hayqal berkata, meskipun harga yang ditetapkan bersama caj upah murah, pihaknya mengambil konsep jual mahal maka pelanggan kurang.

“Di Emas Armel, bayaran dilakukan secara tunai. Kalau kita jual mahal, ‘volume’ (skala jumlah) akan kurang.

“Kita akan kekalkan status kita sebagai emas termurah di Malaysia untuk membantu rakyat Malaysia memiliki emas,” katanya.

Beliau berkata, Emas Armel juga turut melaksanakan strategi sokongan artis dan pihak berkepentingan.

Bercerita mengenai rekaan Emas Armel, kebanyakan koleksi adalah rekaan rantai tangan sauh, rantai tangan coco, rantai tangan jagung dan rantai tangan coco lipan.

“Kita juga mempunyai koleksi yang sentiasa mengikut fesyen terkini seperti roti ban, biskut, inspirasi Tiffany & Co, Dior, Chanel tetapi kelebihan Armel adalah kita mempunyai rekaan kait 3,4,5, yang mana kait 5 paling susah nak dapat, tetapi kita ada.

“Pelanggan warga emas pula lebih sukakan rekaan emas padat manakala bagi lelaki, mereka lebih kepada goldbar 999,” katanya.

Untuk maklumat lanjut mengenai kedai itu, orang ramai boleh melayari laman sosial Facebook, IG dan Telegram atas nama Kedai Emas Armel.

Author

Tun Puteh Wanti

View all posts

View all posts


Hina Sultan: PN kena mohon maaf

SHAH ALAM: Perikatan Nasional (PN) perlu mengeluarkan permohonan maaf serta-merta susulan tindakan Pengerusi PN Kedah, Datuk Seri Muhammad Sanusi Md Nor yang mempertikaikan kewibawaan institusi diraja Selangor dalam urusan pemilihan Menteri Besar Selangor.

Setiausaha Politik Menteri Besar Selangor, Juwairiya Zulkifli turut menggesa PN tidak lagi mengaitkan Sultan Selangor, Sultan Sharafuddin Idris Shah dalam kempen pilihan raya dan ceramah politik.

“Institusi diraja adalah berdaulat dan tidak seharusnya dilemparkan dengan tuduhan tidak berasas demi meraih sokongan.

“Malah baginda telah bertitah pada 19 Jun 2023 mengingatkan agar parti politik tidak memainkan isu agama, kaum dan isu sensitif lain yang boleh merosakkan keharmonian dan perpaduan rakyat sepanjang kempen Pilihan Raya Negeri (PRN) yang akan diadakan kelak,” katanya menerusi kenyataan pada Khamis.

Beliau menyeru titah Sultan Selangor itu dihormati dan ditaati sepanjang tempoh berkempen.

“Tindakan biadab dan celupar yang ditampilkan oleh PN dan Muhammad Sanusi tidak wajar ada dalam adab orang Melayu terhadap raja serta tiada tempat di bumi Selangor,” katanya.

Pada Khamis, beberapa laporan polis telah buat terhadap Muhammad Sanusi berhubung kandungan ceramah yang didakwa meremehkan urusan pelantikan Datuk Seri Amirudin Shari sebagai menteri besar oleh Sultan Selangor.

Kandungan ceramah itu telah dimuat naik di banyak saluran media sosial seperti YouTube, TikTok, Facebook serta Twitter sejak Rabu.

Author

Media Variasi

View all posts

View all posts


Maritim Malaysia teruskan misi cari kru kapal jatuh di perairan Pulau Ketam

CYBERJAYA: Agensi Penguatkuasaan Maritim Malaysia (Maritim Malaysia) Negeri Selangor menjalankan operasi mencari dan menyelamat (CARILAMAT) bagi mengesan seorang kru kapal FV SHUENN MAN No. 23 yang jatuh di laut, sekitar perairan Pulau Ketam, semalam.

Pengarah Maritim Negeri Selangor, Kepten Maritim Siva Kumar Vengadasalam berkata, Operasi CARILAMAT yang dikoordinasikan Maritime Rescue Sub-Centre (MRSC) Johor Bahru disambung pada hari kedua, jam 7.00 pagi tadi.

Menurutnya, operasi menggunakan bot PERKASA 36 dan dibantu oleh KD Teguh Samudera dari Tentera Laut Diraja Malaysia (TLDM) itu, merangkumi keluasan 46.98 batu nautika persegi.

“Mangsa Syaefullah, 27, warga Indonesia dikatakan telah jatuh laut pada 10 Januari 2023 pada jam sekitar 10.57 pagi dan dilaporkan tidak memakai jaket keselamatan.

“Mangsa dilihat kali terakhir memakai baju bewarna hijau gelap sebelum dilaporkan hilang di laut,” maklumnya.

Terdahulu, operasi CARILAMAT berkenaan mula diaktifkan sejak jam 4.00 petang, semalam, dengan mengatur gerak bot PERKASA 36.

Dalam pada itu, Pangkalan Hadapan Carilamat (PHC) turut ditubuhkan di Jeti Maritim Negeri Selangor.

Untuk makluman, kapal FV SHUENN MAN No. 23 berasal dari Taiwan dan dalam perjalanan ke Pelabuhan Mauritius, Afrika.

Susulan kejadian, Maritim Malaysia mengingatkan orang awam agar sentiasa mengutamakan aspek keselamatan sebelum melakukan sebarang aktiviti di laut.

“Sebarang aduan dan pelanggaran undang-undang serta situasi kecemasan di laut, orang ramai boleh menghubungi Pusat Operasi Maritim Negeri Selangor di talian 03-31760627 atau MERS 999 untuk maklum balas segera,” katanya.

Author

Diyana Rahip

View all posts

View all posts


JC baharu dengar permohonan Irwan Serigar, Arul Kanda batal saman 1MDB

KUALA LUMPUR: Permohonan bekas Ketua Setiausaha Perbendaharaan Tan Sri Mohd Irwan Serigar Abdullah dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy untuk membatalkan saman difailkan 1MDB terhadap mereka yang menuntut bayaran US$6.59 bilion, akan didengar oleh pesuruhjaya kehakiman (JC) yang baharu di Mahkamah Tinggi di sini.

Perkara itu dimaklumkan oleh peguam Lavinia Kumaraendran yang mewakili Mohd Irwan ketika dihubungi hari ini selepas pengurusan kes secara dalam talian di hadapan Penolong Kanan Pendaftar Azlinda Ahmad Sharif.

Menurut peguam itu, permohonan berkenaan akan didengar di hadapan JC Roz Mawar Rozain bagi menggantikan Hakim Datuk Amarjeet Singh yang akan dipindahkan ke Mahkamah Tinggi Rayuan dan Kuasa-kuasa Khas di sini.

“Tarikh pendengaran permohonan yang ditetapkan sebelum ini pada 19 Okt dikekalkan dan pengurusan kes selanjutnya ditetapkan pada 27 Sept,” kata Lavinia.

Permohonan untuk membatalkan saman itu difailkan Arul Kanda pada Jun lepas manakala Mohd Irwan memfailkan permohonan pada 18 Feb.

Dalam permohonan itu, Mohd Irwan antaranya mendakwa tuntutan saman terhadapnya adalah pramatang kerana pelaburan Brazen Sky serta pembayaran Aabar Investments PJS Limited adalah jelas tidak kukuh memandangkan mahkamah masih belum menentukan 1MDB mengalami kerugian sebanyak US$1.83 bilion dan US$3.5 bilion.

Arul Kanda dan Mohd Irwan disaman 1MDB pada Mei tahun lepas berhubung dakwaan mereka telah melakukan pecah amanah dan konspirasi menyebabkan 1MDB mengalami kerugian berjumlah US$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund.

1MDB juga mendakwa kedua-dua defendan itu melakukan pecah amanah dan konspirasi dengan menyeleweng wang 1MDB berjumlah US$3.5 bilion yang dibayar kepada Aabar Investments dan US$1.265 bilion dibayar kepada International Petroleum Investment Company (IPIC) pada 9 Mei 2017.

Menurut 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.

Sehubungan itu, 1MDB antaranya menuntut kedua-dua defendan membayar US$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan. – BERNAMA


Berapa duit zakat digunakan bina bangunan baharu MAIWP? – PPIM

KUALA LUMPUR: Ketua Aktivis Persatuan Pengguna Islam Malaysia (PPIM), Datuk Nadzim Johan atau dikenali Toqqi mempersoalkan apa relevannya memperuntukkan ratusan juta ringgit untuk membina bangunan baharu Majlis Agama Islam Wilayah Persekutuan (MAIWP) dalam keadaan ‘darurat’ ekonomi ketika ini.

Beliau menerima banyak aduan orang ramai yang mengeluh melihat bagaimana pembinaan bangunan baharu 29 tingkat itu dikatakan menggunakan duit penyumbang zakat.

“Kos pembinaan tidak pernah didedahkan kepada umum dan Parlimen, ini menimbulkan persepsi awam kenapa perlu berbelanja banyak sedangkan ramai lagi golongan asnaf tidak dibantu sepenuhnya.

“Saya dengar bahan binaan sama seperti hotel enam bintang, buat apa bangunan cantik tetapi rakyat dihina sebab miskin, lihat bangsa lain sanggup susah untuk bantu anak bangsanya.

“Kerana mahu struktur bangunan yang unik, sanggup biarkan ruang pejabat lebih terhad berbanding bangunan kalau boleh muat 100 meja, ini muat mungkin 80 sahaja.

“Berapa nilai semua itu? Seingat saya Tabung Haji dahulu menelan RM400 juta kosnya menggunakan kontraktor yang memusuhi Islam,” katanya kepada MEDIA VARIASI di sini hari ini.

Tambah Toqqi, Majlis Agama Islam Wilayah Persekutuan perlu kaji semula peruntukan yang digunakan dan dedahkan kepada umum nilainya.

“Manfaatkanlah duit zakat orang ramai untuk bantu perkasakan ummah bukan joli sana sini untuk nampak gah cantik sahaja.

“Kena ada audit tunjuk mana semua wang kutipan pergi, jangan ada lagi asnaf mengadu tak dibantu.

“Sepatutnya buat lagi program pemerkasaan seperti perbanyakkan lagi filem kebangkitan Melayu dan Islam seperti Mat Kilau ke ada juga faedahnya supaya orang sedar dan tidak lemah,” katanya.

Siasatan MEDIA VARIASI mendapati arkitek pembinaan bangunan ikonik Kuala Lumpur itu adalah arkitek FAA.

Author

Tun Puteh Wanti

View all posts

View all posts


Ziarah Aidilfitri berakhir tragedi, cucu maut di kolam renang rumah datuk

IPOH: Ziarah Aidilfitri sepasang suami isteri ke rumah seorang ahli keluarga berakhir tragedi apabila anak perempuan mereka yang berusia setahun sembilan bulan maut akibat lemas di dalam kolam renang rumah datuknya di Tambun, semalam.

Ketua Polis Daerah Ipoh ACP, Yahaya Hassan berkata, kejadian dipercayai berlaku pada 8.45 malam selepas bapa kanak-kanak tersebut menjumpai mangsa dalam keadaan terlentang dan terapung dalam kolam renang itu.

“Siasatan awal mendapati kanak-kanak terbabit bersama kedua-dua ibu bapanya masing-masing berusia 31 dan 33 tahun kerana menziarahi ahli keluarga mereka di sebuah rumah lot yang dimiliki oleh datuk mangsa.

“Bapa mangsa kemudiannya menghantar mangsa ke sebuah hospital swasta namun telah disahkan meninggal dunia oleh petugas perubatan,” menurutnya dalam kenyataan hari ini.

Beliau berkata, hasil bedah siasat yang dijalankan di Hospital Raja Permaisuri Bainun di sini mendapati punca kematian mangsa ialah akibat lemas.

Sehubungan itu, ibu bapa mangsa disiasat mengikut Seksyen 33 Akta Kanak-Kanak 2001 (Akta 611) iaitu membiarkan kanak-kanak tinggal tanpa pengawasan yang berpatutan.

“Justeru, pihak polis ingin memberi nasihat dan peringatan kepada orang awam khususnya ibu bapa atau penjaga supaya tidak membiarkan kanak-kanak di bawah jagaan masing-masing tinggal tanpa pengawasan yang berpatutan bagi mengelakkan berlakunya sebarang tragedi yang tidak diingini,” katanya. – BERNAMA


Permaisuri Johor zahir rasa sedih kes kanak-kanak maut dipercayai didera

JOHOR BAHRU: Permaisuri Johor, Raja Zarith Sofiah Sultan Idris Shah menzahirkan rasa sedih apabila menerima perkhabaran kes kematian kanak-kanak lelaki yang dipercayai menjadi mangsa dera di Senggarang, Batu Pahat, Isnin lepas.

Baginda bertitah agar seluruh rakyat Malaysia supaya lebih peka dan mengambil berat akan keselamatan kanak-kanak.

“Sungguh memilukan hati saya mendengar penerangan daripada Ketua Polis (Ketua Polis Johor Datuk Kamarul Zaman Mamat), sehingga beliau sendiri menitiskan air mata. Ia mengingatkan saya kepada kes mendiang ‘Baby Bala’ pada tahun 1990 yang turut membawa kepada penggubalan Akta Kanak-Kanak 2001.

“Sebagai seorang ibu dan juga nenek, saya bukan sahaja menyeru, bahkan merayu kepada seluruh rakyat Malaysia supaya lebih peka dan ambil berat akan keselamatan kanak-kanak. Setiap nyawa, tidak ternilai harganya,” titah baginda menerusi hantaran di Facebook The Royal Johor.

Raja Zarith Sofiah berkenan menerima menghadap Kamarul Zaman bagi menerima persembahan makluman mengenai fakta-fakta kes itu di Istana Bukit Serene di sini, semalam.

Turut hadir pada pertemuan itu, Penasihat Undang-Undang Negeri Johor, Datuk Amir Nasruddin dan Presiden Johor Women’s League (JEWEL), Thanam Visvanathan-Suresh bagi menyampaikan pandangan daripada sudut perundangan serta badan bukan kerajaan (NGO).

Permaisuri Johor turut bertitah agar kematian kanak-kanak itu tidak sia-sia dan menjadi peringatan kepada masyarakat untuk lebih peka dalam usaha melindungi golongan itu.

“Ada pepatah menyebut satu kampung diperlukan untuk membesarkan seorang kanak-kanak. Kanak-kanak mengharapkan dan memerlukan kita ahli masyarakat untuk menjaga keselamatan mereka. Janganlah kita lepas tangan sehingga terjadi penderaan berlarutan dan kehilangan nyawa.

“Kita semua ada peranan yang amat penting dalam masyarakat iaitu melindungi kanak-kanak daripada didera. Tanggungjawab kita adalah amat besar. Jangan lupa itu adalah amalan dari Allah Yang Maha Esa,” titah baginda.

Selasa lepas, Kamarul Zaman dilaporkan berkata, kanak-kanak berusia empat tahun itu dimasukkan ke Hospital Sultan Ismail di sini sejak 23 Disember setelah dilaporkan pengsan di rumah rakan kakak kandungnya di Senggarang sebelum meninggal dunia, Isnin lepas.

Mangsa dijaga oleh kakaknya selepas ibu bapa mereka dihukum penjara kerana kesalahan dadah sebelum diserahkan kepada rakan kakaknya untuk dijaga.

Sehingga kini, lima individu berusia lingkungan 15 hingga 37 tahun sedang direman bagi membantu siasatan termasuk kakak mangsa yang berusia 19 tahun dan suaminya, 37. – BERNAMA


Salahuddin Ayub meninggal dunia

CYBERJAYA: Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub yang dimasukkan ke Unit Rawatan Rapi (ICU) Hospital Sultanah Bahiyah (HSB), Alor Setar sejak Jumaat lalu disahkan meninggal dunia pada jam 9.23 malam, Ahad.

Perkara itu disahkan menerusi kenyataan anaknya, Fatihah Salahuddin, menerusi akaun media sosialnya.

“Dukacita dimaklumkan ketua keluarga kami, Salahuddin Ayub telah menghadap Ilahi pada jam 9.23 malam, 23 Julai 2023,” tulisnya.

Salahuddin, 62, sebelum ini dikejarkan ke wad kecemasan HSB kira-kira jam 10.15 malam, Jumaat dan mendapat rawatan setelah mengalami mual dan muntah-muntah sebelum disahkan mengalami pendarahan otak oleh doktor pakar.

Allahyarham bagaimanapun telah selamat menjalani pembedahan pada pagi Sabtu dan berada dalam keadaan stabil di HSB.

Bagaimanapun, Allahyarham ditidurkan dan dipantau rapi di ICU.

Beliau meninggalkan enam cahaya mata hasil perkahwinan dengan isterinya, Datin Seri Fatimah Taha.

Author

Nurul Ain Japri

View all posts

View all posts


Jurutera didakwa gubah wang haram, tipu, rasuah babit RM131,600

KUALA LUMPUR: Seorang jurutera Jabatan Kerja Raya (JKR), didakwa di tiga Mahkamah Sesyen di sini, hari ini, atas 13 pertuduhan pengubahan wang haram, menerima suapan dan menipu membabitkan jumlah keseluruhan RM131,600.

Izwan Mashuri, 40, mengaku tidak bersalah terhadap pertuduhan yang dibacakan di hadapan Hakim Rozina Ayob, Hakim Azura Alwi dan Hakim Suzana Hussin.

Mengikut 11 pertuduhan, Izwan didakwa membabitkan diri secara langsung dalam pengubahan wang haram iaitu mengarahkan seorang lelaki untuk membuat pindahan wang berjumlah RM68,600 daripada akaun Bank Islam Malaysia Berhad milik SBR Consultant ke akaun Malayan Banking Berhad milik seorang wanita.

Pendakwaan mengikut Seksyen 4 (1) (a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (Akta 613) yang boleh dihukum di bawah Seksyen 4 (I) akta sama.

Seksyen itu memperuntukkan hukuman penjara maksimum 15 tahun, denda tidak kurang daripada lima kali ganda jumlah atau nilai hasil aktiviti haram atau RM5 juta, yang mana lebih tinggi, jika sabit kesalahan.

Bagi pertuduhan rasuah, Izwan didakwa menerima suapan wang berjumlah RM43,000 daripada seorang lelaki melalui pindahan wang daripada akaun CIMB Bank milik syarikat Normas Resources ke akaun Bank Islam milik syarikat SBR Consultant.

Ia sebagai upah kepada tertuduh yang mencadangkan pelantikan dua syarikat berkenaan milik lelaki itu sebagai subkontraktor kepada Pintas Utama Sdn Bhd bagi projek penyelenggaraan cerun melalui kontrak jangka masa panjang mulai 2017 di Jalan Persekutuan Semenanjung Malaysia.

Selain itu, ia turut melibatkan semua kerja pembaikan cerun yang merangkumi kerja awalan, reka bentuk dan pembaikan fizikal serta kerja-kerja pengumpulan data.

Dia didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24 akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau RM10,000 atau mana-mana lebih tinggi, jika sabitan.

Tertuduh juga didakwa menipu seorang lelaki dengan memperdayanya untuk mempercayainya boleh mencadangkan syarikat Paradigm Jitu Enterprise untuk mendapatkan kerja-kerja perunding reka bentuk bagi projek penyelenggaraan cerun di Jalan Persekutuan dan Jalan Negeri Semenanjung Malaysia kepada syarikat Pintas Utama.

Dia telah mendorong lelaki berkenaan untuk menyerahkan wang berjumlah RM20,000 ke dalam akaun Bank Islam Malaysia Berhad milik syarikat SBR Consultant, mengikut Seksyen 417 Kanun Keseksaan yang memperuntukkan hukuman penjara hingga lima tahun atau denda atau kedua-duanya, jika sabit kesalahan.

Kesemua perbuatan itu didakwa dilakukan di Bank Islam Malaysia Berhad Cawangan Selayang, Off Jalan Ipoh, Batu Caves, di sini, antara 7 Februari hingga 2 Disember 2021.

Pendakwaan dikendalikan Timbalan Pendakwa Raya, Nor Diana Nor Azwa dan Aznika Mohd Anas manakala Izwan diwakili peguam, Nur Faida Mohd Rashidee.

Ketiga-tiga mahkamah menetapkan jaminan RM53,000 bagi kesemua pertuduhan dengan syarat tambahan tertuduh perlu melapor diri di pejabat SPRM berhampiran setiap bulan sehingga kes selesai.

Mahkamah menetapkan sebutan semula kes pada 20 dan 21 Mac serta 6 April ini. – BERNAMA


Malaysia merekodkan trend peningkatan bagi kes penipuan dalam talian

Beliau berkata, antara tahun 2020 dan 2022, jumlah aduan berkaitan penipuan telah meningkat sebanyak 100 peratus.

“Daripada hanya 548 aduan pada 2020 kepada 1,124 pada tahun 2022, dengan jumlah kerugian mencecah puluhan juta ringgit.

“Pada tahun 2022, aduan berkaitan penipuan merangkumi hampir 60 peratus daripada keseluruhan aduan yang diterima oleh pihak kami,” katanya kepada media di program Bersama InvestSmart @Penang 2023 yang telah dirasmikan Ketua Menteri Pulau Pinang Chow Kon Yeow, di sini.

Mengulas lanjut, beliau berkata pihaknya telah menyenaraikan seramai 267 nama ke dalam Senarai Peringatan Pelabur Suruhanjaya Sekuriti (SC) dan menyekat 166 laman web dan 224 akaun media sosial yang disyaki menjalankan penipuan pelaburan tahun lepas.

Di samping itu, Awang Adek berkata, pada suku pertama tahun ini sebanyak 84 entiti ditambahkan dalam senarai SC itu dan menyekat sebanyak 61 laman web dan 80 akaun media sosial.

“Bagi saya, ini satu tahap yang membimbangkan,” katanya.

Awang Adek berkata, pihaknya secara berterusan, mengambil tindakan untuk menyekat dan membanteras aktiviti penipuan atau scam, yang semakin berleluasa di negara ini.

Sementara itu, bagi meningkatkan tahap celik kewangan rakyat dalam pelaburan, pihaknya telah menganjurkan program Bersama InvestSmart @Penang 2023, yang dianjurkan dari 26 hingga 28 Mei.

Program itu melibatkan seramai 38 peserta pameran termasuk Rangkaian Pendidikan Kewangan (FEN), Bursa Malaysia Berhad, Persekutuan Pengurus Pelaburan Malaysia (FIMM), Pentadbir Pencen Swasta (PPA) dan beberapa pemain industri pasaran kewangan dan modal. – BERNAMA


Maulidur Rasul: PLUS jangka 1.9 juta kenderaan sehari hujung minggu ini

KUALA LUMPUR: PLUS Malaysia Berhad (PLUS) menasihatkan pengguna jalan raya supaya merancang perjalanan berikutan kira-kira 1.9 juta kenderaan dijangka menggunakan lebuh raya kendaliannya setiap hari bermula Jumaat ini hingga Isnin berikutan cuti sambutan Maulidur Rasul.

Ketua Kecemerlangan Operasi PLUS Mohd Yusuf Abdul Aziz berkata sejak beralih ke fasa peralihan ke endemik, PLUS telah merekodkan jumlah trafik harian sepertimana tempoh prapandemik iaitu purata 1.7 juta kenderaan setiap hari pada hari biasa dan pada masa ini, trend menunjukkan lonjakan 1.9 juta kenderaan pada hujung minggu dan menjangkakan ia berterusan ketika hujung ini dan cuti sambutan Maulidur Rasul.

“Kami jangkakan banyak pengguna jalan raya akan mengambil kesempatan cuti hujung minggu selama tiga hari, trafik akan meningkat dan dijangka banyak perjalanan yang jauh. Oleh itu, kami menasihatkan pelanggan membuat persediaan dan memastikan kenderaan mereka berada dalam keadaan baik.

“Sebelum memasuki lebuh raya, sebaiknya tambah nilai kad Touch ‘n Go anda dan pastikan e-Wallet (bagi mereka yang menggunakan Identifikasi Frekuensi Radio) mempunyai baki yang mencukupi untuk mengelak kesulitan ketika keluar di plaza tol,” katanya dalam kenyataan hari ini.

Untuk merancang perjalanan dan mendapatkan maklumat trafik terkini, pelanggan lebuh raya boleh melayari laman web www.plus.com.my selain Facebook dan Twitter @PLUSTrafik. – BERNAMA


GRS akur keputusan Agong mengenai pembentukan kerajaan Persekutuan

CYBERJAYA: Pengerusi Gabungan Rakyat Sabah (GRS), Datuk Seri Panglima Hajiji Noor menyatakan parti itu akur kepada apa saja keputusan dan nasihat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Menurutnya, GRS berpendirian bahawa adalah perlu pembentukan kerajaan Persekutuan dilaksanakan dengan segera.

“GRS berpendirian bahawa penubuhan kerajaan perpaduan harus inklusif dan melibatkan Kerajaan Sabah dan Sarawak yang diberi mandat oleh rakyat.

“Untuk memastikan negara maju ke hadapan, kita mesti mempunyai kestabilan politik demi menjamin pembangunan ekonomi ke arah kemakmuran negara dan kesejahteraan rakyat,” katanya dalam kenyataan media hari ini.

Terdahulu, Gabungan Parti Sarawak (GPS) memaklumkan parti itu akur dengan keputusan Yang di-Pertuan Agong mengenai pembentukan Kerajaan Perpaduan.

Author

Diyana Rahip

View all posts

View all posts


Amaran hujan berterusan di Sarawak, Johor dan Pahang hingga esok

KUALA LUMPUR: Jabatan Meteorologi Malaysia (MetMalaysia) hari ini mengeluarkan amaran hujan berterusan (buruk) bagi beberapa kawasan di Sarawak membabitkan Kuching, Serian, Samarahan, Sibu, Mukah dan Kapit (Song dan Kapit) sehingga esok (1 Februari).

MetMalaysia menerusi amaran yang dikeluarkan pada 6.45 pagi ini turut mengeluarkan amaran hujan berterusan tahap waspada diramal berlaku sehingga esok di Pahang (Kuantan, Pekan dan Rompin), Johor (Mersing dan Kota Tinggi) serta Sarawak (Sri Aman, Betong, Sarikei dan Bintulu).

Sementara itu, hujan berterusan tahap waspada turut diramal berlaku di Kudat, Sabah, hari ini. – BERNAMA


Sasbadi raih empat kontrak KPM bernilai RM16.6 juta

CYBERJAYA: Sasbadi Holdings Berhad (Sasbadi) berjaya meraih empat kontrak daripada Kementerian Pendidikan (KPM) dengan nilai kontrak kolektif berjumlah RM16.6 juta.

Dalam makluman kepada Bursa Malaysia, Sasbadi memaklumkan, anak syarikat milik penuhnya, Sasbadi Sdn Bhd (SSB), telah menandatangani empat surat penerimaan daripada KPM.

Kontrak tersebut berkaitan dengan pembekalan buku teks yang dicetak semula (BCS) serta perkhidmatan membekal dan menyampaikan penyelesaian digital pembacaan pasaran selaras dengan Rangka Kerja Rujukan Biasa untuk Bahasa (CEFR).

“SSB dijangka menyerahkan kontrak ini mulai suku pertama tahun kewangan berakhir 31 Ogos 2023 (FY23).

“Mereka dijangka menyumbang secara positif kepada pendapatan dan aset bersih Sasbadi untuk FY23 dan seterusnya,” katanya seperti dilapor The Star hari ini.

Authors

Media Variasi

View all posts

Diyana Rahip

View all posts

View all posts

View all posts


KPDNKSH ambil sampel telur yang didakwa premium untuk diuji

KUALA LUMPUR: Kementerian Perdagangan Dalam Negeri dan Kos Sara Hidup (KPDNKSH) bertindak mengambil beberapa sampel telur premium di beberapa premis terpilih susulan laporan yang mendakwa berlakunya penipuan label telur kategori berkenaan.

Ketua Pengarah Penguatkuasa KPDNKSH, Azman Adam dalam kenyataan hari ini berkata, sample telur itu akan dihantar untuk dilakukan ujian bagi mengetahui kandungannya adalah tepat.

“Tindakan boleh diambil selepas keputusan ujian makmal diterima dan didapati telur yang diuji tidak premium seperti yang didakwa,” katanya berhubung laporan sebuah akhbar yang mendakwa beberapa pemborong berkonspirasi menukar label telur gred biasa kepada telur premium untuk meraih keuntungan berganda.

Pihak yang membuat perihal dagangan palsu mengenai kandungan atau saiz boleh diambil tindakan di bawah Seksyen 5(1)(b) Akta Perihal Dagangan 2011 dibaca bersama Seksyen 6(1)(b) dan boleh denda bagi individu sehingga RM100,000 atau penjara tidak melebihi tiga tahun atau kedua-duanya, serta syarikat boleh didenda sehingga RM250,000.

Azman dalam pada itu berkata, harga telur jenis premium tidak dikawal, manakala harga ladang, borong dan runcit maksimum bagi telur ayam gred A, B dan C ditetapkan oleh KPDNKSH di bawah Perintah Kawalan Harga dan Antipencatutan (Penentuan Harga Maksimum Bagi Ayam Dan Telur Ayam) 2022 yang berkuat kuasa 5 Februari lepas.

Menurutnya pihak kementerian juga telah menerima 291 aduan berhubung telur ayam meliputi 117 aduan berkaitan gred dan 174 aduan umum sepanjang tahun ini. – BERNAMA


JHEAT siasat lelaki, wanita terlampau mesra di khalayak

KUALA TERENGGANU : Jabatan Hal Ehwal Agama Terengganu (JHEAT) mahu mengambil tindakan mengikut Enakmen Kesalahan Jenayah Syariah (Takzir) Terengganu 2000 berhubung isu wanita terlampau mesra di khalayak di sebuah kedai makan di Setiu.

Bagaimanapun yang menjadi persoalan, adakah sekumpulan lelaki yang memeluk wanita berkenaan, bukan muhrim juga disiasat dan dikenakan tindakan?

Pesuruhjaya JHEAT, M Rozi Bidin dipetik berkata, pihaknya akan melihat tindakan yang boleh diambil mengikut undang-undang berkaitan.

“Kita tak akan biarkan benda-benda atau perkara yang tidak baik, perlakuan tak senonoh dan kita akan tengok mengikut bidang kuasa yang ada.

“Tiada kompromi dalam hal sebegini kerana ia bukan hanya mencemarkan agama Islam itu sendiri tetapi bertujuan membendung gejala atau kelakuan tidak bermoral dalam kalangan masyarakat,” katanya memetik laporan Harian Metro.

Pada yang sama, beliau turut menafikan dakwaan bahawa JHEAT tidak memandang serius berhubung isu yang tular di media sosial itu.

“Premis (kedai makan) ini memang dalam pemantauan kita sebelum ia tular lagi dan dakwaan mengatakan JHEAT tak beri perhatian… itu tak betul sebab premis ini sedang dalam pemantauan,” katanya.

Terdahulu, video berdurasi 34 saat menunjukkan beberapa pelanggan lelaki memeluk bahu dan pinggang seorang wanita di sebuah kedai makan di negeri itu.

Didapati, dua pelanggan tanpa segan silu bergambar dengan wanita di dipercayai pekerja kedai berkenaan, semalam.

Video berkenaan kemudian mencetuskan pelbagai reaksi warganet, dan meminta pihak berkuasa mengambil tindakan tegas.- Media Variasi

Sumber foto  : Tiktok imbodybuilderrz

Author

Tun Puteh Wanti

View all posts

View all posts


Usah cemari keharmonian negara dengan berita palsu, provokasi melampau – PM

JEMPOL: Perdana Menteri Datuk Seri Ismail Sabri Yaakob berkata Keluarga Malaysia menggambarkan keutuhan negara yang terikat dengan nilai didikan sempurna dalam sebuah keluarga dan bersifat inklusif.

Justeru, beliau mengajak seluruh Keluarga Malaysia untuk terus teguh bersama sebagai sebuah keluarga yang kalis cabaran dalam mendepani gelombang dan arus globalisasi.

“Usah dicemari keharmonian dan kedamaian yang dikecapi hari ini dengan berita palsu dan provokasi melampau yang dilakukan oleh segelintir pihak yang cemburu atau mempunyai niat tertentu terutama di media sosial. Idea Keluarga Malaysia yang dicetuskan ini bukanlah sekadar slogan atau retorik semata-mata.

“Lihat sahaja di Negeri Sembilan, pendekatan ini amat sinonim dengan rakyat di negeri ini yang terkenal dengan warisan budaya dan masyarakatnya yang berbilang suku tetapi hidup dalam suasana yang harmoni dan saling bantu-membantu antara satu sama lain,” katanya ketika berucap pada majlis perasmian Jelajah Aspirasi Keluarga Malaysia (AKM) peringkat Negeri Sembilan di Dataran Seri Jempol hari ini.

Turut hadir Menteri Kesihatan Khairy Jamaluddin merangkap Menteri Peneraju Jelajah AKM dan Ketua Setiausaha Negara Tan Sri Mohd Zuki Ali.

Ismail Sabri  berkata meskipun rakyat di negara ini berbeza kepercayaan, latar belakang dan budaya namun mereka perlu meraikan keterangkuman, kebersamaan serta kesyukuran dalam menjunjung semangat Keluarga Malaysia sebagai sebuah negara bangsa.

Beliau berkata sebagai negara yang memiliki bangsa dan budaya majmuk, sifat tasamuh atau toleransi dalam kalangan rakyat Malaysia juga amat penting sebagai alat dalam menyatupadukan semua pihak.

“Kemakmuran negara dapat dipertahan melalui sifat tasamuh dengan cara menghargai, menghormati dan menerima perbezaan dalam masyarakat majmuk sepertimana yang dianjurkan oleh Rasulullah SAW ketika membangunkan kota suci Madinah.

“Sikap yang dituntut dalam Islam ini bukan sahaja membolehkan rakyat terus membangun sehingga dihormati tetapi juga dapat mengelak daripada sebarang perbalahan yang sia-sia,” katanya.

Perdana Menteri turut melawat Hospital Futuristik, yang merupakan antara tumpuan pada jelajah kali ini, dan merasmikan Bulan Malaysia Sihat Sejahtera di Zon Aktif di Dataran Seri Jempol.

Jelajah AKM Negeri Sembilan, yang merupakan siri kesepuluh dan berlangsung tiga hari bermula semalam, menyasarkan 120,000 pengunjung dengan KKM sebagai kementerian peneraju. – BERNAMA


Keputusan SPM diumum 8 Jun

PUTRAJAYA: Keputusan peperiksaan Sijil Pelajaran Malaysia (SPM) 2022 akan diumumkan pada 8 Jun (Khamis), demikian menurut Kementerian Pendidikan (KPM).

KPM dalam satu kenyataan hari ini memaklumkan calon boleh mendapatkan keputusan peperiksaan SPM dari sekolah masing-masing bermula pukul 10 pagi.

Slip keputusan akan dihantar melalui pos bagi calon persendirian atau calon boleh menghubungi Jabatan Pendidikan Negeri tempat calon mendaftar untuk menduduki peperiksaan.

Calon sekolah dan calon persendirian juga boleh membuat semakan keputusan melalui kaedah secara dalam talian di pautan myresultspm.moe.gov.my untuk mendapatkan slip keputusan peperiksaan SPM 2022 mulai 10 pagi pada 8 Jun sehingga pukul 6 petang pada 14 Jun.

Semakan juga boleh dibuat melalui sistem pesanan ringkas (SMS) untuk mendapatkan ringkasan keputusan peperiksaan SPM 2022 dengan menaip SPMNombor Kad PengenalanAngka Giliran dan hantar ke 15888.

Sistem tersebut akan diaktifkan mulai pukul 10 pagi pada 8 Jun 2023 sehingga pukul 6 petang pada 14 Jun.

Seramai 403,637 calon telah berdaftar bagi menduduki peperiksaan SPM 2022 di 3,355 pusat peperiksaan seluruh negara. – BERNAMA


Piala Dunia: Portugal benam Switzerland 6-1 untuk layak ke suku akhir

ANKARA: Portugal menumpaskan Switzerland 6-1 pada Selasa untuk mara ke suku akhir Piala Dunia FIFA 2022, lapor Agensi Anadolu (AA).

Buat kali pertama sejak 2008 menyaksikan Cristiano Ronaldo memulakan perlawanan utama di bangku simpanan.

Goncalo Ramos meletakan Portugal di hadapan menerusi jaringan menakjubkan pada minit ke-17.

Pada minit ke-33, pemain pertahanan veteran Portugal, Pepe menjadikan kedudukan 2-0 apabila tandukan pemain ini menewaskan penjaga gawang Switzerland, Yann Sommer.

Portugal terus agresif mengasak pada separuh masa kedua yang menyaksikan sekali lagi Ramos menjaringkan gol pada minit ke-51.

Pemain pertahanan Raphael Guerreiro menyumbat gol keempat pada minit ke-55 untuk membolehkan Portugal selesa mendahului 4-0 .

Gol tunggal Switzerland dihasilkan pada minit ke-58 menerusi Manuel Akanji.

Ramos melengkapkan hatriknya yang pertama di Qatar 2022 dengan penyudah bergaya pada minit ke-67.

Ronaldo yang dibawa masuk pada minit ke-74 menjaringkan gol pada minit ke-84, namun tidak dikira kerana ofsaid.

Seorang lagi pemain Rafael Leao yang dibawa masuk pada minit ke-87 merembat gol keenam untuk Portugal pada minit ke-92 dan perlawanan berakhir dengan kedudukan 6-1.

Portugal akan bertemu Maghribi di pusingan suku akhir Qatar 2022 pada Sabtu. – BERNAMA


Menu Rahmah: Makan tengah hari dan malam RM5 di 15,000 premis

KUALA LUMPUR: Rakyat kini boleh menikmati makanan tengah hari dan malam masing-masing pada harga RM5 di hampir 15,000 premis makanan di seluruh negara mulai hari ini melalui Program Menu Rahmah.

Menu Rahmah adalah hidangan seimbang merangkumi nasi, satu pilihan protein iaitu ayam atau ikan dan sayuran yang ditawarkan untuk membantu golongan yang terkesan dengan kenaikan kos sara hidup ketika ini.

Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, bagaimanapun daripada pemerhatian terdapat peniaga yang prihatin dengan mempelbagaikan menu lain seperti mi goreng, kuetiau goreng, rojak, roti John dan shawarma.

“Untuk memudahkan rakyat, kita (KPDN) akan letak satu pelekat atau simbol Menu Rahmah di premis yang terlibat dan apabila mereka nampak menu itu, mereka boleh pergi dapatkan makanan.

“Kita juga akan menguar-uarkan program ini dan saya minta pempengaruh di media sosial membantu kerajaan menyebarluaskan tentangnya supaya seluruh rakyat boleh menikmati menu ini,” katanya selepas melancarkan program menu itu di Pasar Raya Mydin Subang Jaya, dekat sini hari ini.

Beliau berkata setakat ini, restoran yang terlibat dalam program itu ialah ahli daripada tujuh persatuan antaranya Persatuan Pengusaha Restoran Muslim Malaysia (Presma), Persatuan Pengusaha Restoran India Malaysia (Primas) serta Persatuan Pengusaha Tomyam Malaysia.

Pelaksanaan program juga membabitkan ahli  Persatuan Pemilik Kedai Kopi Malaysia-Singapura (MSCSPGA), Persatuan Peruncit Bumiputra Malaysia (BRO) , Persatuan Rangkaian Runcit Malaysia (MRCA) dan Persatuan Peruncit Malaysia (MRA).

Salahuddin berkata program tersebut akan dijalankan secara berterusan selagi ia mendapat kerjasama daripada premis yang bersedia memberikan perkhidmatan.

“Sekiranya mereka (pengusaha premis) tidak boleh mengekalkan (harga menu), mereka boleh beritahu kita (KPDN) supaya perbincangan boleh dibuat dari semasa ke semasa,  tapi setakat ini, mereka boleh laksanakan harga menu RM5 yang kita minta.

“Selain itu, saya tidak fikir ada golongan (selain miskin tegar dan golongan memerlukan) yang akan mengambil kesempatan terhadap pelaksanaan Menu Rahmah ini kerana mereka ada pilihan makanan lain.

“Tetapi kalau mereka rasa di tengah bulan sudah kurang duit dalam poket, mereka juga boleh pilih Menu Rahmah kerana saya rasa mereka pun ada selera untuk memilih menu ini,” katanya.

Dalam pada itu, beliau menyasarkan semua pelaksanaan inisiatif ‘Rahmah’ seperti Bakul Rahmah, Pakej Harga Barang Rahmah dan Kafe Rahmah dapat diselesaikan selewat-lewatnya pada akhir Mac ini.

Katanya, program Bakul Rahmah disasarkan untuk diberi kepada golongan keluarga miskin tegar setiap bulan manakala Pakej Harga Barang Rahmah bakal meliputi 12 barang keperluan asas yang boleh dibeli pada harga ditetapkan.

“Inisiatif Kafe Rahmah pula akan dibuat di universiti tempatan bermula di Kuala Lumpur, merangkumi sarapan pagi dan makan tengah hari percuma sementara makanan malam akan ditawarkan dengan diskaun hingga 50 peratus.

“Ini adalah antara usaha kecil KPDN untuk menyantuni golongan miskin tegar, berpendapatan rendah dan golongan siswa dari keluarga kurang berkemampuan yang belajar di universiti,” katanya. – BERNAMA


Keputusan Lembaga Tatatertib Perkhidmatan Pendidikan isu cikgu Fadli esok

PUTRAJAYA: Lembaga Tatatertib Perkhidmatan Pendidikan yang bersidang hari ini berhubung isu guru Matematik Mohd Fadli Mohamed Salleh akan memaklumkan keputusan dicapai kepada guru terbabit esok.

Menteri Kanan Pendidikan, Datuk Dr Radzi Jidin berkata, keputusan akan diumumkan kepada Mohd Fadli melalui ketua jabatan guru Matematik itu sendiri.

“Persidangan Lembaga Tatatertib Perkhidmatan Pendidikan berhubung isu tersebut baru sahaja tamat  dan esok urus setia akan sampaikan keputusan kepada cikgu (Mohd Fadli),” katanya kepada pemberita semasa menghadiri program sukan ‘Touch’ di sini hari ini.

Semalam, Ketua Pengarah Pendidikan Datuk Pkharuddin Ghazali berkata, Lembaga Tatatertib Perkhidmatan Pendidikan dijadualkan bersidang hari ini selepas menerima representasi yang dikemukakan oleh Mohd Fadli pada 14 Oktober.

Pkharuddin berkata, surat yang diterima Mohd Fadli tidak membawa maksud hukuman telah dijatuhkan oleh Lembaga Tatatertib Perkhidmatan Pendidikan.

Sebelum ini, Mohd Fadli mendakwa beliau berdepan tindakan dibuang kerja atau diturunkan pangkat kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.

Beliau dalam hantaran di laman Facebook turut menyatakan bilangan murid di dalam kelas terlalu ramai selain subjek pembelajaran yang banyak serta isu beg berat yang didakwa boleh memudaratkan kesihatan.

Mengulas isu yang dibangkitkan oleh Mohd Fadli, Radzi berkata, perkara yang diutarakan guru Matematik itu telah diambil tindakan oleh Kementerian Pendidikan (KPM).

Beliau berkata sebagai contoh isu beg berat yang menyaksikan KPM pada 6 Mac lepas telah memperkenal tujuh inisiatif bagi menangani perkara itu antaranya penyusunan jadual waktu dan pemasangan lokar.

Radzi juga berkata silibus ketika ini adalah yang diperkenal pada 2017.

“Saya telah jelaskan banyak kali yang KPM terbuka dan ambil pandangan semua pihak berhubung isu silibus ini, kita sentiasa semak silibus ini,” katanya.

Dalam pada itu, beliau mengingatkan ahli politik untuk tidak menggunakan isu silibus sebagai modal kempen pada Pilihan Raya Umum Ke-15.

“Ahli politik jangan politikkan isu silibus kerana KPM memang sentiasa semak silibus ini dan kita mahukan yang terbaik.

“ …contohnya Undi18 dan silibus Matematik terlalu susah memang kita semak semula,” katanya sambil menambah KPM sentiasa bertemu guru bagi memperbaiki silibus pendidikan negara. – BERNAMA


Pemandu lori rempuh 11 kenderaan di Tambak Johor miliki 33 saman lampau

JOHOR BAHRU: Pemandu lori yang merempuh 11 kenderaan di Tambak Johor semalam mempunyai 33 rekod saman lampau atas pelbagai kesalahan trafik.

Ketua Polis Daerah Johor Bahru Selatan ACP Raub Selamat berkata lelaki berusia 34 tahun itu juga mempunyai enam saman yang masih belum dijelaskan.

“Saringan air kencing mendapati lelaki itu negatif terhadap dadah,” katanya yang dihubungi hari ini.

Pemandu tersebut kini direman tiga hari bermula hari ini dengan perintah reman dikeluarkan Penolong Pendaftar Mahkamah Majistret Johor Bahru Melody Woon Sze Mun.

Terdahulu, lelaki itu yang memakai kemeja-T berwarna hitam dan berseluar jeans biru, tiba di pekarangan Mahkamah Johor Bahru dalam keadaan bergari kira-kira 10 pagi.

Semalam, polis menahan seorang pemandu lori warga tempatan yang terlibat dalam kemalangan tersebut pada 1.15 tengah hari.

Hasil siasatan mendapati kemalangan pada 9.25 pagi itu berpunca daripada masalah teknikal yang dialami lori membawa muatan habuk batu berkenaan.

Raub dilaporkan berkata enam kenderaan yang terlibat dalam kemalangan itu merupakan kenderaan tempatan manakala enam lagi kenderaan asing.

Selain lori tersebut, sembilan kenderaan lain adalah kereta manakala masing-masing satu van dan bas.

Bagaimanapun, tiada kecederaan dilaporkan dalam kemalangan itu. – BERNAMA

Author

Laini MN

View all posts

View all posts


Calon pemilihan UMNO usah terpengaruh dengan kumpulan cuba gugat kerajaan – Ahmad Zahid

KOTA KINABALU: Ahli UMNO, termasuk calon yang bertanding dalam pemilihan parti, terutama bagi jawatan Ahli Majlis Tertinggi UMNO diingatkan agar tidak terpengaruh dengan kumpulan yang mahu menggugat kerajaan semasa.

Presiden UMNO, Datuk Seri Dr Ahmad Zahid Hamidi berkata, beliau juga tidak mahu ada dalam kalangan calon pada pemilihan parti itu yang bertindak mendukung parti lain dan mengenepikan perjuangan UMNO.

Timbalan Perdana Menteri itu berkata, beliau berharap mereka yang telah mencalonkan diri adalah terdiri daripada yang benar-benar komited untuk memperkasakan UMNO di semua peringkat terutamanya di peringkat nasional.

Berucap pada sesi pengenalan calon bertanding pemilihan UMNO di sini malam ini, beliau berkata calon juga diingatkan supaya patuh kepada peraturan pemilihan, kerana setakat ini didapati ada calon yang telah hilang kelayakan sebelum tiba hari pemilihan.

Menurutnya Jawatankuasa Pemilihan mempunyai hak untuk membatalkan kemenangan, dan ahli UMNO diharap memahami peraturan yang telah ditetapkan.

Sementara itu, ketika ditemui pemberita Ahmad Zahid berkata, Setiausaha Agung UMNO, Datuk Seri Ahmad Maslan telah menerima surat daripada Kementerian Dalam Negeri (KDN) yang memberikan keabsahan kepada Perhimpunan Agung UMNO 2022 yang membawa usul jawatan Presiden dan Timbalan Presiden UMNO tidak dipertandingkan.

Beliau berkata, ia adalah kerana Pengerusi Tetap UMNO, Tan Sri Badruddin Amiruddin telah mengikuti semua peraturan yang termaktub dalam peraturan mesyuarat perhimpunan itu dan usul juga mengikut perlembagaan parti.

“Tugas Jabatan Pendaftaran Pertubuhan Malaysia (RoS) adalah untuk menjaga kepentingan ahli mana-mana badan yang berdaftar dengan RoS, dan kepentingan ahli itu mengikut sebagai mana yang termaktub dalam perlembagaan.

“Maka dalam hal ini kuasa menteri adalah kuasa muktamad untuk menentukan keabsahan Perhimpunan Agung UMNO 2022,” katanya.

Hari ini, Menteri Dalam Negeri, Datuk Seri Saifuddin Nasution Ismail dilaporkan berkata, KDN memutuskan untuk memberi pengecualian daripada pematuhan Seksyen 13(1)(c)(iv) Akta Pertubuhan 1966 (Akta 832) kepada UMNO berhubung keputusan usul tambahan tidak mempertandingkan jawatan Presiden dan Timbalan Presiden pada pemilihan parti tahun ini.

Saifuddin Nasution berkata, pihaknya telah merujuk kepada Perlembagaan dan Peraturan-Peraturan Persidangan UMNO mengenai usul tambahan itu dan memberi pengecualian berdasarkan Seksyen 70 Akta 832. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tujuh sekeluarga guna besen pindahkan anak kecil ke tempat selamat

KOTA TINGGI: Tujuh sekeluarga terpaksa menggunakan besen bagi mengangkut anak kecil mereka selepas rumah yang didiami di Kampung Baru Sungai Mas, di sini dinaiki air, semalam.

Noorizam Punijan, 52, berkata, dia dan ahli keluarga mula berjaga-jaga apabila hujan lebat sejak awal pagi, memandangkan rumah mereka terletak berdekatan Sungai Mas.

Dia bersama tiga anak, menantu perempuan dan dua cucu berusia dua tahun serta sembilan bulan, berpindah ke rumah adiknya yang terletak berdekatan dan di kawasan lebih tinggi pada 6 pagi selepas paras air mulai tinggi.

“Pada pukul 7 pagi, pihak Angkatan Pertahanan Awam (APM) datang dan beritahu kami perlu berpindah memandangkan air sudah berada di paras pinggang.

“Kami terpaksa letak anak kecil dalam besen kerana mereka takut dan cuma hendak dengan ibu mereka, sebelum beberapa anggota APM pegang sambil kami mengharung air,” katanya ketika ditemui pemberita di Pusat Pemindahan Sementara (PPS) Dewan Kampung Baru Sungai Mas, di sini hari ini.

Meskipun menjadi mangsa banjir, suri rumah itu turut mengambil alih tugas ketua kampung yang sedang menjalankan ibadah umrah, untuk membuka PPS itu sebagai penyelia.

“Kami ada mohon rumah transit untuk mangsa banjir, insya-Allah kalau ada rezeki dan kelulusan daripada kerajaan negeri, kami akan dapat,” katanya.

Sementara itu, tukang kebun Muhammad Ehsan Mashood, 63, berkata, pengalaman berhadapan banjir besar yang melanda daerah itu pada 2006, membuatkan dia dan keluarganya lebih bersedia.

“Pernah berlaku banjir besar sehingga kita nak keluar tak boleh. Bomba yang datang untuk menyelamat terpaksa ikat tali antara tiang-tiang lampu sebab air terlampau laju, kalau kita tak pegang tali memang hanyut,” katanya.

Menurutnya pada kejadian banjir semalam, dia sempat mengemas barangan penting sebelum bersama isteri, anak-anak dan cucu berpindah ke PPS.

Tinjauan Bernama di kampung berkenaan mendapati air semakin surut dan penduduk sudah mula kembali ke kediaman masing-masing untuk membersihkan kawasan rumah. – BERNAMA